Bhojpuri geetkar lalji Pandey Aka Anjaan Death Anniversary Know all About him interesting facts - Bhojpuri: दिल से भोजपुरिया अंजान, हिंदिये ना, भोजपुरियो फिल्म में दिहले एक से बढ़के एक हिट गीत. आज ह पुण्यतिथि – News18 Hindi\nBhojpuri: दिल से भोजपुरिया अंजान, हिंदिये ना, भोजपुरियो फिल्म में दिहले एक से बढ़के एक हिट गीत. आज ह पुण्यतिथि\nभोजपुरिया गीतकार लालजी पांडे उर्फ अंजान एह दिन के ही दुनिया के अलविदा कहले रहले. आज उनकर पुण्यतिथि बा. उनका के हमनी लोगन के बीच से गईल लगभग 24 साल हो गईल ह, लेकिन उनकर याद और गाना सब कुछ अबहीनों लोगन के जुबां पर रहेला.\nआज के दिने, 13 सितम्बर के एगो महान गीतकार अउरी दिल-दिमाग से विशुद्ध भोजपुरिया लालजी पांडे उर्फ अंजान एह दुनिया के अलविदा कहले रहलें. आज उनका हमनी के बीच से गइला लगभग 24 साल हो गइल बाकिर उ अपना गीतन में सजीव बाड़ें, अपना श्रोता सभ से रोज बतियावेलें. अंजान जी नाम के खाली अंजान रहलें बाकिर उनके गीत संगीत प्रेमी बहुत पहिले से जानेला. हिन्दी में त उनके गीतन के सिक्का खूब चलबे कइल, भोजपुरी में भी जब उ 1979 के फिल्म बलम परदेसिया से गीत लिखल चालू कइलें त एक से एक यादगार गीत भोजपुरी सिनेमा के देहलें. ‘गोरकी पतरकी रे, मारे गुलेलवा जियरा उड़ उड़ जाये’ केकरा इयाद ना होई. आशा भोंसले के इठलात आवाज अउरी मोहम्मद रफी के छेड़छाड़ से भरल गायकी के अदा अउरी अंजान के गीत पर चित्रगुप्त के संगीत के मिश्रण भइल त एगो मधुर गीत के सोआद सभके कान चिखलस.\nबनारस के ओदार गांव में स्व. शिवनाथ पांडे के घरे लाल जी पाण्डे के जनम भइल. उनके माई के नाम इंदिरा देवी रहे. 28 अक्टूबर 1930 के पैदा भइल अंजान शुरुए से कविता, गीत, साहित्य अउरी कला में रुचि राखत रहलें. अंजान के परिवार बहुत अच्छा स्थिति में ना रहे बाकिर उ जइसे तइसे जोड़ गेंठ के बनारस हिन्दू विश्वविद्यालय से वाणिज्य में परास्नातक कइलें. पढ़े-लिखे के सौखीन रहबे कइलें. पढ़ाई के दौरान गीत, शाइरी के चलते दोस्त-इयारन में काफी लोकप्रिय रहलें. कादो, इयारे लोग उनकर नाम ‘अंजान’ रखल. अंजान के जवानिए में अस्थमा जइसन असाध बेमारी धर लेहलस. अब उनके पूरा जीवन एह के लेके जीए के रहे.\nबंबई बेमारी के चलते गइलें अउरी महान गीतकार बन गइलें\nएही दौरान उनके एगो मित्र शशि बाबू डी पेरिस होटल के मालिक रहलें, एक दिन जिद कs के अंजान के अपना चिन्हार के क्लार्क होटल में होत एगो संगीत कार्यक्रम में ले गइलें. एह प्रोग्राम में मशहूर गायक मुकेश आइल रहलें. शशि बाबू मुकेश से अंजान के मिलववलें. जब मुकेश उनके गीत अउरी रचना सुनलें त वाह-वाह करे लगलें आ कहलें कि रउआ इहाँ ना बंबई रहे के चाहीं. हालांकि तब अंजान एह बात पर विशेष धेयान ना देहलें. साइत ई सोचले होखस कि बंबई गइल त पहाड़ बा, के जाई उहाँ जब इहवें के खर्चा नइखे आंटत. बाकिर भाग में कुछ और लिखल रहे. उनके अस्थमा अउरी बिगड़त गइल. डाक्टर इहाँ ले कहि देहलस कि रउआ अगर जिए के बा त बनारस छोड़ दीं. इहाँ के शुष्क हवा राउर स्थिति साफ बिगाड़ दी. रउआ समुद्री किनारा वाला शहर में जाईं, उहाँ के हवा रउआ के सूट करी. अब अंजान के बंबई आवे के विचार आइल. उ जइसे तइसे बंबई अइलें बाकिर इहाँ उनका खातिर संघर्ष के एगो मैदान तइयार रहे.\nउनका लगे पइसा त रहे ना, दोस्तन से लिहल पइसा ओरा गइल. बंबई में रहे के जगह ना रहे त कुछ दिन ले उ अपना चार गो इयार के साथे एरोमा गेस्ट हाउस में एगो रूम लेके रहलें. बाद में उनके दोस्त चल गइलsसन त उनका से अकेले उहाँ के खर्चा ना सम्हराइल. उ बंबई में ट्यूशन पढ़ावे लगलें. ओही बीचे उ मुकेश से मिललें जे उनके बंबई आवे के सलाह देहले रहलें. मुकेश उनके प्रेमनाथ से मिलववलें. प्रेमनाथ तब प्रिजनर ऑफ गोलकोंडा बनावत रहलें. एह में उनके गाना लिखे के मिलल. ‘लहर ये डोले, कोयल बोले’ उनके पहिला हिन्दी गीत रहे. एह फिल्म में एगो अउरी गाना उ लिखलें बाकिर एह गीतन से उनके करियर के कवनो रफ्तार ना मिलल. बाकिर छोट छोट फिल्मन में गीत लिखे के मौका मिले लागल. आ उनके शोहरत त ना बाकिर रोटी के जोगाड़ हो गइल. एकरा से पहिले कई साल तक उ कबो ट्रेन में, कबो प्लेटफ़ॉर्म पर, कबो अपार्टमेंट के सीढ़ी पर आपन समय कटले रहलें.\n1963 के फिलिम से गोदान में उनके मौका मिलल, राजकुमार के एह फिलिम के संगीत रवि शंकर देहले रहलें. उ एह फिल्म के लिखल गीतन से इंडस्ट्री में आपन धमक दे देहलें. एकरा चलते उनके तबके बड़ संगीतकार ओ.पी. नैय्यर संपर्क कइलें अउरी बड़ फिल्मन में गीत लिखे के मौका दिहलें. फिल्म बंधन के गीत ‘बिन बदरा बिजुरिया कइसे चमके’ अंजान के पहिला सफल गीत रहे. एही समय कल्याण जी-आनंद जी से भी अंजान के नजदीकी भइल आ फेर शुरू भइल अंजान के हिट गीतन के सिलसिला. तब अमिताभ बच्चन खातिर अंजान एक से बढ़के एक हिट गीत लिखल शुरू कइलें अउरी फिल्म इंडस्ट्री के बहुते बड़ गीतकार बन गइलें. प्रकाश मेहरा के साथे भी अंजान के खूब चलल आ उ मेहरा के अक्सर फिल्मन में गीत लिखलें. अमिताभ खातिर कल्याण जी-आनंद जी के साथे अंजान के गीतन के लिखे के सिलसिला शुरू भइल 1976 के फिल्म दो अजनबी से. ओकरा बाद हेरा फेरी के ‘बरसों पुराना ये याराना’, खून पसीना के टाइटल सॉन्ग, मुकद्दर का सिकंदर के ‘रोते हुए आते हैं सब’, ‘दिल तो है दिल’, ‘ओ साथी रे तेरे बिना भी क्या जीना’, लावारिस के ‘कब के बिछड़े’ आ आपन सबसे हिट गीत ‘खइके पान बनारस वाला’ डॉन खातिर उ लिखलें. अंजान अमिताभ बच्चन खातिर दोसर संगीतकारन के साथे भी मिलके गीत लिखलें. साइत गंगा किनारे वाला रिश्ता दुनू जाना खूब निभावल लोग. बनारस के अंजान आ प्रयाग के अमिताभ के जोड़ी खूब जमल.\nअंजान भोजपुरी में भी नगदे गीत लिखलें. उ भोजपुरी में गीत संगीतकार चित्रगुप्त खातिर लिखलें आ दुनू जाना के दोस्ती बाद में उनके लइका लोग के बीच निभल. अंजान के बेटा समीर अंजान आ चित्रगुप्त के बेटा आनंद अउरी मिलिंद के तिकड़ी बाद के साल में एक से एक हिट गाना देहले बा. अंजान के हिट भोजपुरी फिल्मन में बलम परदेसिया के अलावा हमार भौजी, बिरहिन जनम-जनम के, भईया हमार राम जइसन भउजी हमारी सीता आदि बा. फ़िल्मी मनोरंजन गीत में भी चेतना जगावे के काम अंजान करत रहलें. बलम परदेसिया में उनकर गीत बा – जगत रहs भईया तू सोये मति जइहs, पसीना के कमइया, मुफत जिन गँवइहा …\nअंजान हमेशा अपना गीतन से संगीत प्रेमियन के जगावत रहिहें, हँसावत रहिहें, रोआवत रहिहें आ दिल में जगह बनावत रहिहें. अमर रहिहें अंजान. पुण्यतिथि पर पावन स्मृति के नमन.\narticle in Bhojpuri bhojpuri article Bhojpuri News


निरहुआ के बड़हन धमाका – Anjoria\nमार्च 21, 2014 निरहुआ, बिग मैजिक, हिन्दुस्तान के बिग स्टार\nभोजपुरी सुपरस्टार दिनेशलाल यादव ‘निरहुआ’ बड़हन धमाका करत बाड़न मनोरंजक चैनल ‘बिग मैजिक’ प.\nसुपरस्टार निरहुआ बिग मैजिक पर एगो रियलिटी शो ‘हिन्दुस्तान के बिग स्टार’ ले के आइल बाड़ें. निरहुआ एह शो के एंकरिंग करत बाड़न. एह शो के जरिए हिन्दुस्तान के कोना-कोना, गाँव-गाँव के हुनरबाजन के आपन हुनर देखावे के मौका मिली.\nएह शो का निर्माता भोजपुरी सिनेमा के मशहूर निर्माता अभय सिन्हा हउवें. शो के जज के कमान स्टार अभिनेत्री स्मृति सिन्हा आ चरित्र अभिनेता सुरेन्द्र पाल सम्हरले बाड़ें. 15 मार्च से बिग मैजिक पर हर शनिचर-अतवार के साँझ 8 00 बजे से एह शो के देखावल जात बा. निरहुआ कहत बाड़ें कि आपन हुनर देखावे के सबले बड़हन मंच बने जात बा ‘हिन्दुस्तान के बिग स्टार’


निर्देशक सनोज मिश्रा सड़क दुर्घटना में घवाहिल – Anjoria\nनिर्देशक सनोज मिश्रा सड़क दुर्घटना में घवाहिल\nसिनेमा भोजपुरी के जानल मानल निर्देशक सनोज मिश्रा आजु राजस्थान के जोधपुर हाईवे पर एगो सड़क दुर्घटना में घवाहिल हो गइले. मिलल जानकारी का मुताबिक सनोज मिश्रा एगो निजी वाहन से जोधपुर से जैसलमेर जात रहले जब रास्ता में एगो नीलगाय सड़क पर आ गइल. ओकरा से बचे का कोशिश में गाडी दुर्घटना ग्रस्त हो गइल.\nसनोज मिश्रा के कपार आ कुल्हा में चोट आइल बा आ डाक्टर उनुका के आराम के सलाह दिहले बाड़े. निर्माता अंजनी कुमार उपाध्याय बतवले कि सनोज का कपार पर छह गो टाँका पड़ल बा आ कुल्हा में जबरदस्त चोट बा. कुछ दिन पहिलहु सनोज मिश्रा एगो दुर्घटना में लखनऊ मे घवाहिल भइल रहले जवना चलते तब रवि किशन अभिनीत बहुचर्चित फिल्म “प्रेम विद्रोही” के शूटिंग टार दिहल गइल रहुवे. अब ओह फिल्म के शूटिंग पहिला मई से लखनऊ में होखे वाला बा.\nसनोज मिश्रा के जल्दी से स्वस्थ हो जाये के शुभकामना बा.\n(उदय भगत के भेजल रपट से)\nनिर्माता अभय सिन्हा, अभिनेता खेसारीलाल यादव आ प्रचारक प्रशांत-निशांत बिहार दिवस पर सम्मानित भइले\nजौनपुरियन पर आइल मोनिका बत्रा के दिल


भोजपुरी एगो सोगहग भाषा हीय | जोगीरा\nHome आलेख भोजपुरी एगो सोगहग भाषा हीय\nभोजपुरी हिंदी के बोली हिय, लइकाइयें से सुनल-पढ़त आवत बानी। बहुत भाषाविद बानी लो विशेषकर हिंदी भाषा से जुड़ल, उहां सभे भोजपुरी के बोली के गोलाई में बांध के रख देला। कबो बिहारी भाषा के परिवार के इकाई मगही, मैथिली आ भोजपुरी कह के त कबो हिंदी के उपभाषा कह के।\nसवाल ई बा हिंदी जब खुद 49 गो भाषा के अपना परिधि में रख के एगो निरइठ भाषा बनल बिया त ई कहल केतना जाइज बा कि भोजपुरी हिंदी के बेटी हिय? हिंदी ओकर माई हिय ? भा भोजपुरी मौसी हिय? हम कहत बानी भोजपुरी भाषा जब हिंदी बनावे में एगो इकाई बिया त सीधा मतलब भइल हिंदी के माई भोजपुरी हिय।\nभाषाविद डॉ राजेन्द्र प्रसाद सिंह के सब्दन में भोजपुरी एगो अलग भाषा बिया जवन हिंदी से कई मायने में अलग बिया।\nएह दिसाईं कुछ तथ्य दे रहल बानी जवन साबित करी कि भोजपुरी एगो भाषा हिय बोली कहल ओकर अपमान बा।\nसुप्रसिद्ध भाषाविद प्रो शालिग्राम शुक्ला जी के एगो बात मन पड़त बा। उहाँ के कहल बात के Susane Michaelis आपन सम्पादित एगो किताब में उद्धृत कइले बाड़ी-\n“Bhojpuri is an Indo Aryan language of the estern zone and it is no wayadialect or corrupt form of Hindi, as is often believed.” एही बतिया के Roots of Creole Structures नामक पुस्तक में दिहल भी बा।\nअसही भोजपुरी के पहिल उपन्यासकार आदरणीय रामनाथ पाण्डेय जी भोजपुरी लोक के एगो आलेख में लिखले बानी कि – “भोजपुरी एक भाषा है और उसे बोली का दर्जा हिन्दीभाषियों की प्रभुता संपन्न दृष्टि उनके षड्यंत्र का परिणाम है।”\nभोजपुरी के भाषा के रूप में विद्वान भाषाविद J.Siegel आपन किताब “Language Transplanted : the development over seas Hindi ” मे कहत बाड़न-\n“There is no such language as Fiji Hindi , the language that indians speak here is Bhojpuri…..Hindi in Fiji today is sub standard Bhojpuri which has been corrupted”.\nएगो जरुरी बात के इहाँ उधृत कइल जरूरी बा कि भारत सरकार 2011 के जनगणना में भोजपुरी भाषी लोग के संख्या उजागर नइखे कइले। भोजपुरी भाषी लोगन के हिंदी भाषी में गणना कइल बा।कारण इहे बा हिंदी भाषी लो के संख्या जादे बतावे खातिर। रउरा लिंगविस्टिक ऑफ इंडिया, कोलकता से पता कर सकीला । कारण साफ बा कि संयुक्त राष्ट्र संघ में हिंदी के विश्व भाषा के दर्जा दिलाये के कवायत चलत बा त सवाल उठल लाजमी बा कि कि का मातृभाषा के कब्र पर पनपी हिंदी?\nइहाँ बतावल जरूरी बा कि 30 दिसम्बर 1984 बिलासपुर में 8वां अखिल भारतीय भोजपुरी साहित्य सम्मलेन के अध्यक्षता करत आरदनीय विवेकी राय जी कहले रही-\n“भोजपुरी एगो अंतर्राष्ट्रीय भाषा हीय। ई भाषा हीय कि बोली अइसन सवाल कइल एकदम मूर्खतापूर्ण काम ह। ई दुर्भाग्य के बात बा कि कुछ तथाकथित हिंदी के विद्वान् लोगन के बीचे ई एगो फैसन हो गइल बा कि उ लोग भोजपुरी के एगो बोली मानेला।”\nदेखी तनि विदेसी विद्वान के बात। Robert L. Trammel भोजपुरी के एगो indic language मानत बाड़न ना कि dialect,\n“Bhojpuri is an indic language.”\nThe phonology of the Northern standard dialects of Bhojpuri नामक किताब में साफ साफ लिखल बा।\nई बतावल गलत ना। होई कि नेपाल में साल 2008 में भाषा नीति के तहत एगो भाषायी जनगणना भइल। उहाँ के तीसरा बड़का भाषा भोजपुरी रहल। तीन ज़िला में त भोजपुरी के बहुलता बा उ ज़िला बा रौतहट, बारा आ परसा। उहाँ भोजपुरी भाषा के रूप में मानल गइल बा।\nविख्यात साहित्यकार आ पाती के संपादक डॉ अशोक द्विवेदी के अनुसार- भोजपुरी अइसन लोकभाषा हिय S, जवना के जनपदीय स्वर ओह क्षेत्रविशेष का लोगन के पहिचान बनावे । बुझाला एही से कहावत बनल ..”.कोस कोस पर पानी बदले ,पाँच कोस पर बानी ..।”\nहमरा समुझ से बानी मतलब’ टोन’ बदल जाला ,ईहो कह सकेनी कि उचारे के लहजा /शैली बदल जाले ।भाषा थोरे बदल जाले ।एह सबका बावजूद, आज भोजपुरी भाषा के आपन विपुल साहित्य आ सिरजनशील रचनात्मकता, भोजपुरी के स्वतंत्र आ सशक्त भाषा का दर्जा में राखे /माने के पोख़्ता प्रमाण सहित सुलभ बा । भरम पैदा कइले आ वाग्जाल फइलवले साँच के ढेर दिन दबावल ना जा सके ।ई भाषा हिन्दी से पहिले जनमल रहे आ एकर आपन स्वतंत्र अस्तित्व बा ।\nभोजपुरी साहित्य आलोचना के स्तंभ डॉ ब्रज भूषण मिश्र के अनुसार- एही घालमेल से भोजपुरी पिछुआइल जा रहल बिआ. उहाँ के कहनाम कि हमरा मन पड़त बा कि नगणना से पहिले अ. भा, भोजपुरी साहित्य सम्मेलन में प्रस्ताव राखल गइल कि मातृभाषा के रूप में जनगणना मेें भोजपुरी लिखवावे के मुहिम चलावल जाय, बाकिर यू.पी. के कुछ विद्वान लोग विरोध में हो गइल आ कुछ लोग हिन्दी के साथ कोष्ठ में भोजपुरी लिखवावे के वकालत कइल, अंतत: प्रस्ताव पारित ना हो सकल। लोगस्वतंत्र रूप से जे लिखावे. हमनी बिहार में मुहिम चलवनी, बाकिर यू पी से अशोक द्विवेदी जी, भगवती जी, आंजनेय जी भोलानाथ गहमरी जइसन लोग ही समर्थन में रहे, कई मानिंद लोग रूचि ना देखावल. हम विषय समिति में रहीं प्रस्ताव तैयार कइले रहीं। अब अधिका का कहीं. नविन जी थोड़ा लिखना बहुत समझना।\nमिश्र जी आगे लिखत बानी कि भोजपुरी स्वतंत्र भाषा ह आ राष्ट्र भाषा हिन्दी भा राजभाषा हिन्दी के पहिले के भाषा ह. एकरा में आज के हिन्दी से पहिले से साहित्य रचल जा रहल बा. भोजपुरी के हिन्दी के उपभाषा, बोली भा जनपदीय हिन्दी के संज्ञा देवेवाला के मातृद्रोही माने के चाहीं. ईलोग भरम फइला के भोजपुरी के अहित कर रहल बा.\nडा.उदय नारायण तिवारी केे शोध – Origins & Development of Bhojpuri Language, डा. विश्वनाथ प्रसाद के शोध – Phonetics of Bhojpuri, London University में भोजपुरी के अलग अस्तित्व प्रमाणित कर चुकल बा, त अउरलोग कवना खेत के मुरई बा कि एकरा के अउर कुछ कहे।\nभोजपुरी रचनन के अउर कुछ संज्ञा दे के छापेवाला के रचनाकार लोग का रचना देवहीं के ना चाहीं।\nभोजपुरी भाषा के संवैधानिक मान्यता के प्रबल समर्थक आ अंग्रेजी के विद्वान् प्रो पी राज सिंह के मानल बा-\nहर भाषा एक भूभाग , एगो जनपद के बोली ही होला । बड़ा प्रसिद्द आ सहज उदाहरण बा , अंग्रेजी के । ऑक्सफ़ोर्ड , कैम्ब्रिज में , राजदरबार में, आ ऑक्सब्रिज के सटले रिहायसी इलाका में पढ़ल लिखल लोग के बीचे जवन बोली बोलल जाला ( छेत्र विशेष आ वर्ग विशेष के बोलि ) के मानक अंग्रेजी मान लेहल बा । एकर बरक्स अउर जवन भी बोली बा ऊ जनपदीय बोलि कहाला ।\nजवन बात अंग्रेजी भाषा के साथ बा अईसने बात दुनिया के हर भाषा भा बोलि के साथे बा। ऊपर कुल तथ्य बतावत बा कि भोजपुरी के भाषा मानल जाए बोली कहल ओकर अपमान ह।\nइहो पढ़ी: भोजपुरी के बोलनिहार के संख्या5करोड़ से ऊपर टपल\nपिछला लेखदहेज दानव के ट्रेलर को यू ए और लाल के ट्रेलर को यू सर्टिफिकेट मिला है।\nअगिला लेखभोजपुरी के लगे आपन समृद्ध साहित्य आ व्यकारण बाटे : भोजपुरी लिटरेचर फेस्टिवल\nछू जाना, स्पर्श होना


सहकल, बहकल आ डहकल (बतकुच्चन – 182) – Anjoria\nDec 18, 2014 डहकल, बतकुच्चन, बहकल, सहकल\nसहकल, बहकल आ डहकल के चरचा करे के मन करत बा आजु. काहे कि देश में कुछ लोग के अतना सहका दिहल गइल बा कि ऊ बहकल बन गइल बाड़े आ एह बात के कवनो चिन्ता नइखन करत कि उनकर बेवहार केहू के डहकावतो बा.\nसहके से सहकत, बहके से बहकत, आ डहके से डहकत बनेला. बाकिर केहू के बहकवला से सहकल लोग के मान के चले के चाहीं कि डहकल के सीमा पारे होखे लागेला त आदमी दहके लागेला. आ दहकत आदमी दहकावे वाला ला खतरनाको हो सकेला. आ ई बात दहवावे जोग नइखे. एह पर पूरा बतकुच्चन करे के जरूरत बा. दहल आ दहलल के फरक अलगे रही बतियावे ला.\nसहके आ बहके में फरक समुझावे के होखे त कह सकीलें कि सहकल आदमी करे ला अपना मन के बाकिर ओकरा दोसरा के सह मिलल रहेला. सह माने सहयोग भा साथ. जबकि बहकल आदमी अपना राह से अलग हो जाला आ ऊ काम करे लागेला जवन बहकावे वाला चाहेला. हालांकि अलग बात बा कि कई बेर सहकत आदमी बहकत बन जाला काहें कि ओकर आपन कवनो योजना भा लक्ष्य ना होखे. पेड़ से गिरल पतई लेखा ऊ हवा में उधियात जाला आ ओकरा वश में ना होखे कि कहाँ जा के गिरी. एही से कहल जाला कि घर से भागल आदमी आ पेड़ से गिरल पतई के कवनो ठिकाना ना होखे कि ऊ कहाँ जा पहुँची. ईहे हाल हो गइल बा दोसरा के सहकवला आ बहकवला से ओह जमात के जवन बस आपने चिन्ता करे में लागल बा. आ आपनो चिन्ता कर लीत त खुशी के बात होखीत. एहिजा त ओकरा समुझे में नइखे आवत कि ऊ जवन करत बा तवन सही बा कि गलत.\nएही तरह डहकल आदमी कब दहकत बन जाव कहल ना जा सके. जरेला दुनू बाकिर डहकल अपने के नुकसान चहुँपावेला आ दहकल अपना दहक से दोसरो के दहका सकेला. एकरे के बैकलैश कहल जाला. बैकलैश माने घोड़ा के दुलत्ती. सामने वाला कब पलट के वार करे पर उतर जाई ई अगर पता रहे त शायद डहकावेवाला समय रहते चेत जासु. बाकिर हर वस्तु भा आदमी खातिर ई ताव अलग अलग होला. केहू कमे गरमी भा ताव पा के दहक जाला त केहू के अधिका गरमी, अधिका ताव खोजेला दहके खातिर. डहकल आदमी अपना कष्ट से जरत रहेला बाकिर मनही मन रोवेला. एक सीमा का बाद जब ऊ दहक जाला, दहकल आदमी हो जाला त सामने वाला के दहकावे जोग ताव आ जाला ओकरा में. पता ना कई हजार साल से एगो आदमी डहकत आवत बा आ अब ऊ थोड़ बहुत दहके लागल बा. दहक के ताव बढ़ल जात बा त दहके वालन के गिनितियो बढ़ल जात बा.\nबात ढेर लमहर हो जाव ओकरा से पहिलही हम दहल आ दहलल के फरक बता के बात दहवा दिहल चाहब. बाकिर देखत बानी कि बात बढ़ल जात बा आ कुछ अउरो दलके लागल बा. से दहल आ दलकल के चरचा अगिला बेर.


बिहार के इंटर टॉपर शिक्षा व्यवस्था के पोल खोल दीहलें – टटका खबर\nबिहार इंटर परीक्षा में टॉप करे वाला साइन्स आ आर्ट्स के टॉपरन के काल्हु इंटरव्यू लीहल गइल. आर्ट टॉपर रुबी राय तबियत खराब होखे का आधार पर अइबे ना कइली. साइन्स के टॉपर अइले त सही बाकिर जवाब देत में पसीना छूट गइल उनकर. कहलें कि अइसन सवाल करब सभे त एहिजे जान दे देब. उनकर ज्ञान देखि के उनकर रिजल्ट रद्द क दीहलसि बोर्ड. आर्ट टॉपर रुबी राय के एक हप्ता के समय दीहल गइल बा बाकिर उनकरो मामिला में इहे होखे के सवा सौ फीसदी अनेसा बा.\nपूरा मामला मेरिट लिस्ट में जगहा पावे वाला विशुन राय कॉलेज, किरतपुर, वैशाली जिला से 646 गो छात्र इम्तिहान दीहलें आ ओहमें से 534 जने बढ़िया नंबर ले के फर्स्ट क्लास में पास क गइलें. जबकि बिहार भर के छात्रन के रिजल्ट खराब आइल एह साल. सबले खास बात ई रहल कि वैशाली जिला के सगरी कापी जाँचे ला भभुआ भेजल गइल बाकिर विशुन राय कॉलेज के कापी पटना में जाँचल गइल. काहे के जवाब केहु नइखे देत. अब विशुन राय कॉलेज के मान्यता रद्द क दीहल गइल बा बाकिर बड़का लोगन के केहु नामो लेबे ला तईयार नइखे.\nएही बीच पटना मेडिकल कालेज के जनरल सर्जरी एमएस के विद्यार्थियन के कहना बा कि ऊ लोग वीडियोग्राफी का बीच परीक्षा ना दी. कहले जाला कि बढ़िया वकील आ बढ़िया डाक्टर किताब देखिये के काम करेला !\nTags: इंटर टॉपर, पोल खोल, बिहार, शिक्षा व्यवस्था


भोजपुरी सिनेमा के नया सितारा – राजेश सिंह – Anjoria\nNovember 10, 2013 Editor फिल्म, मनोरंजन 0\nभोजपुरी सिनेमा में एगो नया सितारा राजेश सिंह के इन्ट्री हो गइल बा. मुजफ्फरपुर के राजेश सिंह बचपने से रंगमंच से जुड़ल बाड़े. आपन प्रतिभा निखारे ला उ दिल्ली में थियेटर करे लगले. ओहिजे राजेश सिंह के पहिला बेर फिलिम में काम करे के मौका मिलल आ फिलिम रहल अमिर खान अभिनीत “1947 Earth”.\nराजेश सिंह बतौर एक्टर टेलीफिल्म “दरार” कइलन. अपना कैरियर ला आ कुछ बढ़िया करे के चाहत राजेश के बेर बेर मुंबई आवे प मजबूर कइलसि बाकिर मुम्बई में उनका अपना मन के मुकाम ना मिल सकल त मुजफ्फरपुर लवटि अइलन आ एहीजे रहि के थियेटर, नाटक, एलबम, टेलीफिल्म करे लगले.\nटीवी के आपन प्रेरणा स्त्रोत मानेवाला राजेश सिंह के आदर्श गोविन्दा हउवें, जिनका के देख देख के उ डांस सिखले आ फाइटो के ट्रेनिंग लिहले. एह सब में परिवारो के पूरा सहयोग मिलल.\nराजेश सिंह के चाहत बा कि समाज खातिर कुछ ओइसन फिलिम करसु जवना से समाज में उनकर बढ़िया पहचान बनें. जइसन फिलिम राजश्री प्रोडक्शन के होखत रहे वइसने फिलिम से जुड़े के मौका मिलो.\nराजेश अब वइसने फिलिम से आपन कैरियर शुरू करे जात बाड़े. ई उनकर पहिला भोजपुरी फिलिम ह आ अमित मुन्ना के निर्देशन में बनत बा. एह फिलिम के नाम हवे “विवाद” आ एकरा के परोसीहें नारायण बाबा.\nदेखल जाव कि एह फिलिम से राजेश सिंह के सपना कतना पूरा होखत बा आ उ कइसन फिलिम समाज का सोझा राखत बाड़े.


How tragedy king Dilip Kumar became the inspiration to start Bhojpuri cinema Bhojpuri में स्मृति शेष: कइसे ट्रेजेडी किंग दिलीप साहब बनलें भोजपुरी सिनेमा के शुरुआती प्रेरणा – News18 Hindi\nBhojpuri में स्मृति शेष: कइसे ट्रेजेडी किंग दिलीप साहब बनलें भोजपुरी सिनेमा के शुरुआती प्रेरणा\n'नदिया के पार' फिलिम के एगो गाना के सृजन 1946 में ही हो गइल रहे, जेकरा में दिलीप कुमार अउरी कामिनी कौशल के जोड़ी पर खूब जमल. एह गाना के बाद से ही भोजपुरी जनता के लागे लागल कि भोजपुरी फिलिम भी बने के चाहीं.\nLast Updated : July 07, 2021, 17:11 IST\n“मोहब्बत हमने माना ज़िंदगी बर्बाद कर देती है...ये क्या कम है कि मर जाने पर दुनिया याद करती है”... मुग़ल-ए-आज़म में दिलीप कुमार के मुंह से निकलल ई संवाद बिल्कुल साँच बा. दिलीप कुमार के अपना अभिनय अउरी फिल्मन से प्यार ही ह कि उ आज ई दुनिया छोड़ला के बादो एह दुनिया के लोगन के दिल में अउर जीवंत हो गइल बाड़न. आज दिलीप कुमार के चाहे वाला सगरो लोग के आँख नम बा काहें कि फेर से उनका के हँसत बोलत देखे के मौका ना मिली. बाकिर उ अपना सिनेमा, संवाद, हंसी, आँसू के इहवें सबके स्मृति में अउरी रुपहला पर्दा पर छोड़ के गइल बाड़ें. जब उनके सुने के मन करी, देखे के मन करी, तब उनके पर्दा पर ओइसहीं हँसत, बोलत, नाचत, रोअत, डाँटत, विलेन के पीटत देखल जा सकेला.\nदिलीप साहब के डायलॉग अउरी उनके फिल्म भोजपुरी सिनेमा खातिर प्रेरणा बनल, ई बात कमे लोग के पता होई. साल 1948 में उनके कई गो फिल्म रिलीज भइल जवना में एगो रहे नदिया के पार. नदिया के पार के टाइटल गीत के अलावा अधिकांश गीत भोजपुरी में रहे. ई फिल्म ओह साल के सफलतम फिल्मन में से एक रहे. फिल्म में ‘मोरे राजा हो ले चलs नदिया के पार’, ‘कठवा के नइया बनइहे रे मलाहवा’, नजरिया में अइहा, डगरिया में अइहा’ जइसन कई गो गीत रहे जवन ओह बेरा रिकार्ड पर अउरी रेडियो पर खूब बाजे आ लोग झूमे. फ़िल्म के एगो अउरी भोजपुरी गाना 'काटे मोरा दिनवा गवनवा कब होई' के सृजन 1946 में ही हो गइल रहे. ई सब गीतन के गीतकार मोती बीए रहलें. जब ई भोजपुरी गीत के मोती बीए फिल्मिस्तान स्टूडियो के संचालक के सुनवलें त उ अपना अगिला फ़िल्म में एकरा के रिकॉर्ड करे के ऑफर देहलें. संजोग से किशोर साहू 'नदिया के पार' बनावत रहलें जे में अइसने भोजपुरी पृष्ठभूमि के गीत चाहत रहे. ई सब गीत फ़िल्म में आइल आ दिलीप कुमार अउरी कामिनी कौशल के जोड़ी पर खूब जमल. भोजपुरी क्षेत्र में त ई सब गाना अउरी ई फ़िल्म एतना प्रसिद्ध भइल कि उहाँ के लोगन में ई महत्वाकांक्षा हिलोर लेबे लागल कि भोजपुरियो में सिनेमा बनित त केतना बढ़िया होइत. एकर एगो साक्ष्य इहो बा कि भोजपुरी के पहिला फ़िल्म बनावे वाला नाजिर हुसैन अपना संस्मरण में जिक्र कइले बाड़ें कि उ जब गाँवे जास त उनका से लोग पूछे कि "भाई भोजपुरी में कब फिलिम बनी हो? तूहीं कुछु करतs." ई बात नाजिर साहब के बड़ा उद्वेलित करे.\nएकरा बाद के कई गो हिन्दी फिल्मन में दिलीप कुमार आ अन्य हीरो के संवाद में भोजपुरी के प्रमुखता रहल. दिलीप कुमार के ही साल 1961 में फिल्म आइल गंगा जमुना. फिल्म के सेटअप अवध क्षेत्र में रहे अउरी संवाद में भी अवधी के असर रहे. बाकिर भोजपुरी अउरी अवधी नजदीक के भाषा हवे एही से एह फिल्म के कई गो गाना भोजपुरी के शब्दन से लबरेज रहे. ई फिल्म बहुत सफल रहे अउरी ओ साल के अधिकतर अवॉर्ड जितलस. दिलीप कुमार के नृत्य से सजल गाना ‘नैन लड़ जइहें त मनवा में कसक होइबे करी’ अभियो खूब सुनल जाला. भोजपुरी गाना कुल के चलते दर्शके भी चाहें लागल रहलें कि भोजपुरी में फ़िल्म बने के चाहीं. एने नाजिर हुसैन तैयारी में लागले रहलें. संजोग से अगिले साल 1962 में पहिला भोजपुरी फिल्म के शूटिंग शुरू भइल आ 1963 में रिलीज भइल ‘गंगा मइया तोहे पियरी चढ़इबो’. ओकरा बाद त भोजपुरी फ़िल निर्माण के धारा फूट पड़ल.\nराज कपूर रहलें दिलीप कुमार के बचपन के दोस्त\nदिलीप कुमार के असली नाम मोहम्मद यूसुफ खान ह. उनके जनम 11 दिसंबर 1922 के ब्रिटिश भारत के पेशावर में भइल रहे. 12 भाई-बहिन में से एक दुलरुआ युसुफ खान के पिता फल के व्यापारी रहलें. बाद में देवलाली नाशिक में पूरा परिवार चल आइल. पेशावर में उनके पड़ोस में राज कपूर भी अपना परिवार के साथे रहत रहलें. दुनू जाना बचपने से दोस्त बन गइल लोग. बाद में दुनू जाना हिन्दी फिल्म इंडस्ट्री पर एक साथे राज भी कइल लोग. ओ लोग के एक साथे फिल्म 'अंदाज' आइल जवन सुपर डुपर हिट रहल. राज कपूर, दिलीप साहब के 'लाले दी जान' कहस. जब राज कपूर अपना अंतिम समय में मृत्यु शैय्या पर रहलें त दिलीप कुमार पाकिस्तान में आपन प्रोग्राम छोड़ के भागल-भागल हॉस्पिटल अइलें. उ अपना दोस्त के बीमारी से उठावे के बहुत कोशिश कइलें. उनके अपना साथे फेर पेशावर के गलियन में कबाब खाए खातिर जाए के कहलें, राज कपूर के होश में आके बतियावे खातिर कहलें. बहुत देर ले कोशिश कइला के बाद जब दिलीप कुमार के गला रुँधे लागल त उहो आशा छोड़ देहले. ओकर कुछ दिन बादे राज कपूर के मृत्यु हो गइल.\nआज जरूर दिलीप कुमार अपना बचपन के दोस्त से मिलिहें, काहें कि अब उहों उनके लगे चल गइलें.\nदिलीप कुमार के पहिला फिल्म 1944 में आइल, नाम रहे ‘ज्वार-भाटा’. बाकिर ई फिल्म ना चल पावल. एकर बाद उनके दू गो अउरी फिल्म आइल, उहो कुछ खास कमाल ना देखा पवलस. फेर 1947 में फिल्म आइल जुगनू. ई फिल्म आजादी के ओह साल में सबसे अधिक कमाई करे वाली फिल्म बनल अउरी एही से दिलीप कुमार के करियर के गाड़ी पटरी पर आइल. एह फिल्म में बाद में चलके मशहूर गायक बनल मोहम्मद रफी के अतिथि भूमिका भी रहे.\nओकरा अगिला साले 1948 में दिलीप साहब के पाँच गो फिल्म रिलीज भइली सन. जवना में नदिया के पार साल के सबसे ज्यादा कमाई करे वाला भारतीय फिल्म बनल. एकर कारण रहे, सुंदर पटकथा, कर्णप्रिय गीतन में भोजपुरिया माटी के छौंक. एकरा अगिला साले अंदाज फिल्म आइल आ एकरा बाद दिलीप कुमार के पूरा देश में चर्चा हो गइल. 1955 में आइल देवदास, 1957 के नया दौर आ 1958 में आइल मधुमती अइसन फिल्म रहे जवन दिलीप कुमार के ट्रेजेडी किंग बना देहलस आ भारतीय सिनेमा में यथार्थ अभिनय के प्रचलन शुरू हो गइल. ओकरा बाद कई साल से बनत-बंद होत फेर बनत फिल्म ‘मुग़ले आज़म’ 1960 में आखिर रिलीज भइल. फिल्म के निर्देशक के सपना कि ई फिल्म भव्यतम होखे, पूरा हो गइल. ई फिल्म इतना ज्यादा सफल भइल कि भारतीय सिनेमा के एगो माइलस्टोन फिल्म बन गइल आ अगिला 11 साल तक एकर कलेक्शन के रिकॉर्ड केहू ना तूर पावल. एह में मुख्य किरदार सलीम के भूमिका में दिलीप कुमार दर्शक से लेके आलोचक तक के मन मोह लेहलें.\nआगे आवे साल में दिलीप कुमार एक से बढ़ के एक फिलिम देहलें अउरी लगभग 65 गो से ऊपर फिलिम में काम कइलें. आज भी उनका नामे सबसे ढेर फिल्मफेयर पुरस्कार जितला के रिकॉर्ड बा. दिलीप कुमार अभिनेत्री सायरा बानो से बियाह कइलें. दुनु जाना अपना प्रोडक्शन में एगो भोजपुरी फ़िल्म भी बनावल लोग, नाम रहे 'अब त बन जा सजनवा हमार'. एह फ़िल्म में रविकिशन हीरो रहलें. दिलीप कुमार लगभग 12 गो भाषा के जानकर रहलें. उ भोजपुरी भी धारा-प्रवाह बोलस. ई बात बड़ा कम लोग के पता होई.\nदिलीप कुमार भारत के लाखों युवा के प्रेरणा स्रोत हवें. आज भले उ ई माया के दुनिया छोड़ के सुरलोक चल गइल बाड़ें बाकिर हमनी सभ के स्मृति में हरदम असहीं जियत रहिहें आ आपन संवाद से मोहित करत रहिहें कि “कौन कम्बख्त है जो बरदाश्त करने के लिए पीता है, मैं तो पीता हूं की बस सांस ले सकूँ”\n( लेखक मनोज भावुक भोजपुरी साहित्य व सिनेमा के जानकार हैं. यह उनके निजी विचार हैं.)\nBhojpuri Bhojpuri News dilip kumar death


निरहुआ : जेकरा के हर निर्माता अपना फिल्म में राखल चाहे – Anjoria\nMay 29, 2010 निरहुआ, भोजपुरी फिल्म\nभोजसिनेमा के किंग जुबली स्टार दिनेश लाल यादव निरहुआ के सिक्का आजुकाल्हु पूरा शबाब पर बा, फिल्म में निरहुआ मतलब बाक्स आफिस पर सफलता. दर्शकन के चहेता निरहुआ,सगरी निर्माता के चाहत बन गइल बाड़न. जेही फिल्म बनावल चाहत बा उहे चाहत बा कि ओकरा फिल्म के नायक निरहुआ रहस.\nअगर रउरा निरहुआ के फिल्मन पर नजर दउड़ाईं त देखब कि एक बेर जे निरहुआ का साथे फिल्म बनावल ऊ बेर बेर निरहुआ के दोहरावत रहल अपना फिल्मन में. अब चाहे ऊ हो गइल बा प्यार ओढ़निया वाली से फेम के आलोक कुमार होखस भा लागल रह ए राजाजी के रामाकान्त प्रसाद. साउथ के निर्माता बी ओबुल सुब्बारेड्डी होखस भा मशहूर निर्माता अभय सिन्हा. आलोक कुमार निरहुआ के लेके फेर निरहुआ चलल ससुराल आ हो गइनी दिवाना तोहरा प्यार में बनवलन आ दुनु ब्लाकबस्टर रहल. अबही आलोक कुमार निरहुआ का साथ गंगा जमुना सरस्वती बना रहल बाड़न. रामाकान्त प्रसाद पहिला फिल्म का बाद फेर निरहुआ का साथही फिल्म बनवलन चाहे ऊ साल २००९ के दिवाना होखे भा २०१० के दाग. आगहू ऊ निरहुआ का साथे फिल्म बनावे के बात करेलें. अभय सिन्हा निरहुआ का साथ पहिलका फिल्म बनवला का बाद हम बाहुबली, परिवार आ आज के करण अर्जुन बनवलें आ अबही उनकर रणभूमि फ्लोर पर बा. मूवी मुगल का नाम से मशहूर साउथ के डी रामानायडू निरहुआ का साथ शिवा बनवलें आ अब टाइगर बनावत बाड़न.\nआजु हर निर्माता निरहुआ के पसन्द कर रहल बा त ओकरा पीछे निरहुआ के संपुर्ण व्यक्तित्व आ काम के प्रति उनकर समर्पण बा.


मोनालिसा के डबल धमाल – Anjoria\nमोनालिसा के डबल धमाल\nभोजपुरी सिनेमा के गरम लिट्टी कहाएवाली मोनालिसा भोजपुरी परदा पर डबल धमाल मचवले बाड़ी. एह ईद पर रिलीज भइल मोनालिसा के दुनू फिलिम ‘खून भरी माँग’ आ ‘दीवानगी हद से’ के बॉक्स ऑफिस पर जबरदस्त रिस्पॉन्स मिलल बा.\n‘खून भरी माँग’ फिलिम में मोनालिसा अपना पर भइल अनेत के बदला लेत लउकत बाड़ी त ‘दीवानगी हद से’ फिलिम में दहेज प्रथा जइसन सामाजिक अपराध के पर्दाफाश करत. ‘खून भरी माँग’ में मोनालिसा के नायक राज आ ‘दीवानगी हद से’ में राकेश मिश्रा बाड़न.\nअपना दुनू फिलिमन के मिलल सफलता से मोनालिसा गदगद बाड़ी.\nPrevious Post: पाखी बाजी मार ले गइली\nNext Post: 29 अगस्त से रिलीज होखी ‘एक लैला तीन छैला’


आपन तऽ कवनो स्टैंडर्ड ना दोसरा के ‘पुअर’ बतावत बाड़े | Anjoria's Weblog\nआपन तऽ कवनो स्टैंडर्ड ना दोसरा के ‘पुअर’ बतावत बाड़े\nरामचेला दुपहरिया में बाबा लस्टमानंद के दुअरा मुंह लटकवले अइले आ कहले, अमरीका के एगो कम्पनी बा ऊ तऽ हमनी के देश के कंगाल बता के कहि देता कि ओकर कवनो साख नइखे. ई खबर से भारत के रेटिंग घट गइल. बाबा लस्टमानंद कहले, हँ हो ई खबरिया तऽ हमहु पढ़ले बानी, लेकिन तूं तनी गलती बूझलऽ हऽ. ऊ हमनी के क्रेडिट रेटिंग घटवले बा. रामचेला कहले , बाबा हो, ओकरा नांवे में पुअर बा. माने गरीब. ऊ जे बा हमनी अइसन स्टैंडर्ड देश के साख के कम करऽ ता. ई अमरीकी असहीं होले सन. एकर माने बूझलऽ. लस्टमानंद ना में मूड़ी डोलवले. एकर माने होला कि बाबा लस्टमानंद के लगे माल मत्ता कम बा, कर्जा देवे वाला लोग हुंसियार रहो. अब कर्जा देबे वाला लोग तऽ पूरा चालू होला ऊ कर्जा ना रोकी लोग बस सूद बढ़ा दी लोग. अब जान लऽ ओकनी का हमरा से भेंट ना कइले सन ना तऽ बतवतीं कि जवन देश के आपन कवनो क्रेडिट ना होखे तऽ ऊ दोसरा देश के रेटिंग ना कर सकेला. इहो कहल जा सकेला कि जवन देश के आपन कवनो स्टैंडर्ड नइखे ऊ दोसरा के पुअर काहे कही. बाबा समझवले, भाई रामचेला ऊ अमरीका हऽ ओहिजा दूइयेगो कैटिगरी होला – जे स्टैंडर्ड नइखे ऊ पुअर बा. ई चूंकि इंडिया हऽ, एहले मामला बहुत कनफ्यूजिंग बा. अब जइसे मनरखन भाई वइसे तऽ पुअर हउवें बाकिर बेटा बड़का अफसर हो गइल आ प्रांत के मंत्री बेटी खातिर रिश्ता लेके अइले तऽ स्टैंडर्ड हो गइलें. अब अपना गांव के ननकिसोर पांड़े बाड़े. वइसे बड़का गिरहथ हउवें आ पइसो बा लेकिन एक एक पइसा दांते धरेले तऽ पुअर लउकेले. इहां स्टैंडर्ड अउर पुअर के फैसला एतना आसान नइखे.\nपर रामचेला कहां माने वाला रहले. बड़ा गंभीरता से कहले, क्रेडिट रेटिंग, जीडीपी, इनकम वगैरह के सबे आंकड़ा गलत हऽ. बाबा समझवले , चिंता मत करऽ. इंडिया में इनकम वगैरह के आंकड़ा असली ना होला. एक ऊ इनकम होला जे असली होला. एक ऊ इनकम होला , जे इनकम टैक्स अफसर के बतावल जाला. एक ऊ इनकम होला , जे लड़िकी क शादी के टाइम पर समधीजी के बतावल जाला. एक इनकम ऊ हऽ, जे बेटा के बियाह के टाइम पर समधीजी के बतावल जाला. एक ही जमीन के भाव पता कऽ लऽ, रजिस्ट्री के भाव सरकारी रही आ खरीद के भाव दोसर रही. बेटिहा आई तऽ बेटा खातिर दहेज मांगल जाई जे रेट कबहुओं ना मिली. आमदनी का बारे में सरकार आ मेहरारू से बेवकूफे आदमी सांच बतावेला. विश्वास करऽ अपना देस के ज्यादातर लोग बेवकूफ नइखे. भले मार्कण्डेय चाचा कहस कि 90 प्रतिशत इंडियंस बेवकूफ होला? ई जान लऽ कि हमनी का ओतने स्टैंडर्ड बानी सन, जेतना दू हफ्ता पहिले रहनी सन आउर ओतने पुअर बानी सन जेतना दू हफ्ता पहिले रहनी सन. भाई रामचेला ई सुन के चुपा गइले आ लगले सुर्ती बनावे.


(बियफे, 29 सितम्बर)\nराष्ट्रपति प्रतिभा पाटील आजु शुक के स्विटजरलैंड आ आस्ट्रिया के दौरा पर जइहें. उनुका साथे पचपन लोग के प्रतिनिधिमंडल जात बा जवना में संसदीय मामिलन के राज्य मंत्री राजीव शुक्ला, तीन गो सांसद आ सीनियर अधिकारी शामिल बाड़े.\nतमिलनाडु के कृष्णागिरि जिला के वचाती में साल 1992 में 18 गो जनजातीय मेहरारूवन का साथे बलात्कार आ मारपीट का मामिला में जिला अदालत ने पुलिस, वन आ राजस्व विभाग के सगरी 269 कर्मचारियन के दोषी बतावत जेल के सजा सुना दिहलसि.\nदिल्ली के जामिया मिलिया इस्लामिया चीन अउर अफगानिस्तान पर दू गो नया पाठ्यक्रम शुरू करे के फैसला कइले बिया.\nतेलंगाना राज्य खातिर हड़ताल 17वों दिने जारी रहल.\nउत्तरी कश्मीर के कुपवाड़ा जिला में चार दिन ले चलल मुठभेड़ बियफे के खतम हो गइल. एहमें पाँच गो आतंकवादियन के लाश मिलल बा. चार गो सुरक्षाकर्मी एह मुठभेड़ में शहीद हो गइले.\n2जी मामिला में अदालत में सीबीआई चिदम्बरम के क्लिन चिट दे दिहलसि.कहलसि कि ऊ हमेशा नीलामी का पक्ष में रहले.\nनौसेना खातिर बनावल जात बोइंग के टोही विमान के पहिला उड़ान काल्हु अमेरिका में करावल गइल. साल 2013 ले एह विमानन के आपूर्ति करे के बा.\nभोपाल के बीआरटीएस कॉरीडोर खातिर केन्द्र सरकार 121 करोड़ रुपिया मंजूर कर दिहलसि.\nदिल्ली में तेज रफ्तार से जात एगो कार बेकाबू हो के रेलवे पुल से नीचे गिर गइल आ ओकरा के चलावत एगो अठारह साल के लड़िका ओहिजे मर गइल.\n2जी मामला में सरकार अपना मंत्रियन के विवाद निपटा लिहलसि जब प्रणब मुखर्जी कह दिहले कि प्रधानमंत्री के नोट में भेजल विचार उनकर ना ह.\nअन्ना हजारे अब ट्विटर-फेसबुक के दुनिया में डेग राख दिहले जब ऊ अपना ब्लॉग के शुरुआत कइले आ फेसबुक आ ट्विटर से जुड़लन.\nजम्मू कश्मीर लिबरेशन फ्रंट (जेकेएलएफ) के अध्यक्ष मोहम्मद यासीन मलिक बियफे का दिने धमकी दिहले कि अगर अफजल गुरु के फांसी दिहल जात बा त घाटी में हिंसा के दौर फेर से शुरू हो जाई.\nआंध्र प्रदेश में एगो मंत्री बियफे का दिने अपना दू गो मंत्रिमंडलीय सहयोगियन पर भ्रष्टाचार के आरोप लगावत ओह लोग के शिकायत राज्यपाल से कइले बाड़न.\nशिरोमणि गुरुद्वारा प्रबंधक समिति के मानना बा कि गुरु ग्रंथ साहिब के अपमान करे वालन पर हत्या के मुकदमा चलावल जाव.\nभाजपा कर्नाटक के कोप्पल विधानसभा सीट जीत लिहलसि. कोप्पल से भाजपा उम्मीदवार कराडी के 57,000 से अधिका मत मिलल जबकि कांग्रेस के बासावराज हितनल के लगभग 45,000 वोट. जनता दल (सेक्युलर) के प्रदीप पाटिल के 19,000 वोटो मिलल.\nभूकम्प से बरबाद भइल सिक्किम के 1000 करोड़ रुपिया के अनुदान के घोषणा काल्हु प्रधानमंत्री मनमोहन सिंह अपना दौरा का बाद कइले.\nजमीन हड़पला से रोकल गइला से नाराज दू गो प्रापर्टी डीलर दिल्ली पुलिस के एगो कांस्टेबल के घर में घुसके ओकरा के गोली मारके हत्या कर दिहले.\nभाजपा अध्यक्ष नितिन गडकरी बियफे का दिने साफ कर दिहले कि आडवाणी प्रधानमंत्री बने का दौड़ में शामिल नइखन आ उनुकर रथयात्रा सुशासन आ स्वच्छ राजनीति खातिर चेतना जगावे ला होखी. एह रथयात्रा के संघ से पूरा समर्थन मिलल बा. रथ यात्रा के शुरुइत नीतीश कुमार सिताबदियारा से शुरु करवइहन. देश के अठारह गो राज्य से ई यात्रा गुजरी.\nशिवसेना प्रमुख बाल ठाकरे भठियरपन का मुद्दा पर प्रधानमंत्री मनमोहन सिंह से तुरते इस्तीफा देके लोकसभा भंग करे के सिफारिश करे के कहले बाड़े.\nमुम्बई में रेलवे स्टेशनन पर नया सुरक्षा प्रणाली लगावल जाई.\nपाकिस्तान के प्रधानमंत्री गिलानी के कहना बा कि पाकिस्तान के हक्कानी नेटवर्क पर कार्रवाई करे खातिर दबावल ना जा सके.\nतिब्बत में दमन खत्म होखे : कहलसि एमनेस्टी इंटरनेशनल.\nकिफायती विमानन कम्पनी गो-एयर आठ अक्टूबर से कोलकाता, पोर्ट ब्लेयर अउरी रांची खातिर उड़ान सेवा शुरू करी.\nभारत आ पाकिस्तान के बैंक एक दोसरा देश में आपन शाखा खोलीहें. एकरा खातिर समझोता हो गइल बा.\nनिर्यातकन के दीवाली से पहिले कुछ प्रोत्साहन के घोषणा होखे के सकेत केंद्रीय वाणिज्य आ उद्योग मंत्री आनंद शर्मा बियफे का दिने दिहले.\nहिमाचल प्रदेश में निजी बिल्डर अब फ्लैट बनाके बेचे के धंधा ना कर पइहें. सगरी अधिकार अब हिमाचल प्रदेश आवासीय आ शहरी विकास प्राधिकरण के दे दिहल गइल बा.\nबियफे का दिने शुरुआती दबाव का बावजूद सेंसेक्स 252.05 अंक के तेजी का साथे बंद भइल.\nमहिंद्रा एंड महिन्द्रा आपन महँगा श्रेणी के एक्सयूवी 500 बाजार में उतरले बिया जवना के दिल्ली में दाम 10.8 लाख से 12.88 लाख रुपिया का बीच पड़ी.\nकेंद्रीय दूरसंचार मंत्री रहल दयानिधि मारन का खिलाफ केस दर्ज होखे के अनेसा देखत दयानिधि मारन के बड़ भाई कलानिधि मारन के कम्पनी सन टीवी के शेयर में भारी गिरावट आइल बा.\nएह साल अपना देश में शुरू के9महीना में 1.58 लाख टैबलेट (कम्प्यूटर आ इंटरनेट के सुविधा वाला मोबाइल उपकरण)बिकाइल बा.\nबिपाशा बसु अपना शादी का बारे में अटकल नकार दिहले बाड़ी. कहले बारी कि अबहीं शादी करे के कवनो इरादा नइखे.\nचार्ल्स शोभराज के मेहरारू नेपाल के निहिता विश्वास के ‘बिग बॉस 5’ में शामिल कइल गइल बा.\nकोलकाता के फुटबॉल क्लब मोहन बागान के कहना बा कि ऊ अपना कोच स्टीफेन डैविड डर्बी के बदले के नइखे सोचत.\nचैम्पियंस लीग मैच में बियफे का रात एम.चिन्नास्वामी स्टेडियम में ग्रुप-बी मुकाबला में कोलकाता नाइट राइडर्स टीम ने रॉयल चैलेंजर्स बैंगलोर के नौ विकेट से हरा के आपन पहिला जीत दर्ज कइलसि. एकरा पहिले के दुनु मैच ऊ हार गइल रहे.\nस्ट्राइकर सबा अंजुम के आस्ट्रेलिया दौरे पर जाये वाला भारतीय महिला हॉकी टीम के कप्तान बनावल गइल बा.\nऑफ स्पिनर हरभजन सिंह के इंग्लैंड के साथे होखे जा रहल पांच मैचन के श्रृंखला के शुरुआती दू गो मैच में 15 सदस्यीय भारतीय क्रिकेट टीम में नइखे राखल गइल. सचिन तेंदुलकर आ वीरेंद्र सहवागो एहमें नइखन बाकिर गौतम गम्भीर के वापसी भइल बा. एकरा अलावा राहुल शर्मा आ श्रीनाथ अरविंद के मौका दिआइल बा.\nआस्ट्रेलिया में 12 अक्टूबर से चार नवम्बर तक नौ खिलाड़ियन वाली चार देशन के अंतर्राष्ट्रीय सुपर सीरीज आ एगो अंतर्राष्ट्रीय टूर्नामेंट खातिर भारतीय हॉकी टीम के घोषणा कर दिहल गइल. एह टीम में ड्रैग फ्लिकर संदीप सिंह आ मिडफील्डर सरदार सिंह के शामिल कइल गइल बा. एह खिलाड़ियन पर लगावल प्रतिबंध हटा लिहल गइल बा.


टटका खबर, शनिचर, १२ जून – Anjoria\nजून 12, 2010 news in bhojpuri, टटका खबर\nसिवान से मैरवा जात पिकअप वैन पलटला से तीन जने के मोत\nसिवान से मैरवा जात एगो पिकअप वैन शुक का सबेरे नौ बजे जीरादेई का मछरिया मोड़ लगे पलट गइल. दुर्घटना अगिला चक्का फटला से भइल जवना का बाद वैन पलट गइल आ दू आदमी के ओहिजे मौत हो गइल. एक आदमी के मौत अस्पताल में इलाज का दोरान भइल. दुर्घटना के जानकारी मिलते सिवान जिला भाजपाध्यक्ष प्रो॰अभिमन्यु सिंह अपना सहयोगियन का साथ अस्पताल चहुँपलन आ घवाहिलन के हाल चाल जनलन.\nलालू प्रसाद आपन जनमदिन मनवलन\nकाल्हु लालटेन के आकार वाला केक काट के लालू प्रसाद आपन ६३वाँ जनमदिन मनवलन आ लोग के भोज दिहलन. मौका पर रामविलास पासवानो मौजुद रहले. केक खात खिआवत लालू के अपना चेला श्याम रजक के याद आ गइल आ कहलन कि पता ना के के उनकर केक खा के दोसरा पार्टी में चल जाला. बतवलन कि एक बेर उनका जनमदिन पर राबड़ी देवी श्याम रजक के केक खिअवली आ ऊ दोसरा दल में चल गइलन. हो सकेला कि श्याम के ओकर स्वाद नीक ना लागल होखे.\nमहाराष्ट्र में कांग्रेस मनसे के सहयोग लिहलस\nयूपी बिहार के लोग के दुश्मन बनल मनसे के राज ठाकरे से हिन्दी भाषियन के समर्थन पावे वाली कांग्रेस पार्टी विधानपरिषद चुनाव में सहयोग लिहले बिया आ एह बात के आलोचना बिहार में हो रहल बा. खासकर के भाजपा एह बात के मुद्दा बनावे के फेर में बिया.\nपटना में बस भगवा रंगे लउकत बा\nभाजपा के राष्ट्रीय कार्यकारिणी का बईठक का चलते पटना के भगवा झंडा, बैनर, पोस्टर से पाट दिहल गइल बा. काल्हु अतवार के होखे वाला राष्ट्रीय स्वाभिमान रैली के सफल बनावे खातिर संघ के सगरी आनुसांगिक संगठन कमर बान्ह के लाग गइल बाड़े. राष्ट्रीय नेता लोग पटना चहुँप रहल बा, नरेन्द्र मोदी आजु आवे वाला बाड़न. काल्हु के रैली पर सबके नजर रही काहे कि का्लहु नरेन्द्र मोदी के भाषण होखे वाला बा.\nनिशाना पर आ गइल बाड़न अर्जुन सिंह\nयूनियन कार्बाइड के वारेन एंडरसन के फर्जी जमानत पर रिहा करा के सरकारी जहाज से भगावे का आरोप में अर्जुन सिंह सबका निशाना पर आ गइल बाड़न. भाजपा त भाजपा कांग्रेसो उनका पर निशाना साध रहल बिया. काहे कि अगर अर्जुन सिंह के दोषी ना करार दिहल गइल त सगरी दोष राजीव गाँधी पर आ जाई. राजीव गाँधी के पूर्व प्रधान सचिव पीसी अलेक्जेंडर कहत बाड़न कि एंडरसन के रिहा करावे में राजीवो गाँधी के हाथ रहुवे.\nदस लाख के ग्रेच्युटी पर इन्कम टैक्स ना लागी\nपिछला संसद सत्र में ग्रेच्युटी के सीमा साढ़े तीन लाख से बढ़ा के दस लाख कर दिहल गइल रहे. बाकिर असमंजस बनल रहुवे कि एह पर आयकर लागी कि ना. अब आयकर विभाग एलान कइले बा कि कर्मचारी हित देखत ग्रेच्युटी के पूरा राशि इन्कम टैक्स से मुक्त रही.\nजेल का दिवाल में सेंध लगा के कैदी फरार\nभदोही जेल का दीवाल में सेंध मार के टीवी लूट कांड में विचाराधीन कैदी भाग निकलल. आरक्षी ड्यूटी बदले का समय प्रशासन के एकर भनक लागल त पगली घंटा बजा के कैदियन के हाजिरीलिहल गइल त कैदी भगला के पता चलल. दीवाल में सेंध का जगहा पर रॉड आ खरपा बरामद भइल बा. भदोही जेल से कैदी भागे के ई चउथा घटना ह.\nमुकेश अंबानी इंफोटेल खरीदले\nदुनु भाईयन का बीच प्रतियोगिता पर लागल बंधन आपसी समझौता से खतम भइला का बाद मुकेश अंबानी इंफोटेल के करीब पाँच हजार करोड़ में खरीद लिहलन. इंफोटेल हाल में ब्राडबैंड एसेस स्पेक्ट्रम खरीदे खातिर सबसे बड़हन बोली लगवले रहुवे. एह नया सौदा का बाद दुनु भाई टेलीकम्युनिकेशन का क्षेत्र में आ गइल बाड़े. एगो दोसरा खबर में बतावल गइल बा कि कैंबे बेसिन में मुकेश अंबानी के कंपनी के तेल के एगो अउरी भण्डार मिल गइल बा जवना से चार सौ बैरल तेल के उत्पादन रोज हो सकीस.\nभोजपुरी गायिका हुसिला देवी अपना पूर्वजन का गाँव आइल बाड़ी\nमारीशस के राष्ट्रपति अनिरुद्ध जगन्नाथ के साली हुसिला देवी उर्फ प्रतिभा आजुकाल्हु गोपालगंज प्रवास पर आइल बाड़ी. हुसिला देवी बतावत बाड़ी कि भोजपुरी आजुवो मारीशस का लोगन का आत्मा में रचल बसल बा आ ओहिजा के भोजपुरी गीतन में फूहड़पन भा अश्लीलता जगहा नइखे बनवले. आजुवो भोजपुरी गीतन में ऊ लोग अपना पूर्वजन के संघर्ष गाथा याद करेला लोग.\nफीफा वर्ल्ड कप के दुनु मैच काल्हु बरोबरी पर छूटल\nफीफा वर्ल्ड कप के काल्हु के दुनु मैच ड्रा पर छूटल. दक्षिण अफ्रीका आ मैक्सिको का मैच में दक्षिण अफ्रीका के शाबलाला पहिलका गोल दाग के एह वर्ल्ड कप के पहिला गोल कइले बाकिर मैक्सिको के मारक्वेज तुरते एगो गोल कर के मैच बराबर कर लिहलस. फेर केहू गोल ना कर पावल. दोसरा मैचमें फ्रांस आ उरुग्वे के मैचो बिना कवनो गोल के बराबरी पर खतम भइल. आजु तीन गो मैच होखे वाला बा.\nटटका खबर, अतवार, १३ जून


भोजपुरी विशेष – जाड़ा के जोरदार जवाब कउड़ा कथा कहानी के केंद्र रहल हा , Bhojpuri special bonfire of bhojpuri region Kauda meeting point in winter morning and evening– News18 Hindi\nभोजपुरी विशेष – जाड़ा के जोरदार जवाब कउड़ा कथा कहानी के केंद्र रहल हा\nसुख-दुख, चिंता-परेशानी सब कउड़ा के आगि में जारि दिहल जात रहल हा.\nगांव के जीवन के सबका ले विशेष बात रहल हा कि उंहा केहू अकेले ना रह सकत रहल हा. शायद इहे कारण रहल हा कि दू-चार घर के अंतर पर कउड़ा लागत रहल हा. जाड़ा में भोरे आ सांझि के लोग जुट के बतकही करत रहल हा. बातचीत से जाड़ा के साथ ही चिंता भी निपट जाति रहल हा.\nLast Updated : December 11, 2020, 14:22 IST\nएगो जमाना में हर मोहल्ला में एगो- दूगो घर अइसन रहत रहल ह सन जहवां जाड़ा का दिन में आदमिन के जुटान होखत रहल ह आ ओहिजा चाह- पानी के जोगाड़ त रहते रहल ह, बीड़ी- सिगरेट, सुरती आ गांजा के भी जोगाड़ रहत रहल ह. कउड़ा माने आगी तापे के सामूहिक स्थान. कउड़ा का चारो ओर खूब बढ़िया से बइठि के आगी तापे के मजा ऊहे जानी जे गांव में रहल बा. कउड़ा तापे वाला लोग अइसन- अइसन संस्मरण, समाचार आ मनोरंजक प्रसंग सुनाई कि आजु के लोकल टीवी चैनल आ रेडियो बुलेटिन फेल बा. आ मजा देखीं कि ओकरा में रंग में भंग डाले वाला कौनो विज्ञापन ना रहत रहल ह. कार्यक्रम में ब्रेक ना रहल ह कि विज्ञापन जबरन देखहीं के परी. टीवी पर त रउरा चैनलो बदलि देब बाकिर इंटरनेट पर कुछु पढ़तानी, वीडियो देखतानी तले बीचे में विज्ञापन आ जाई आ स्किप के बटनो ना रही. अब झेलीं विज्ञापन. त कउड़ा पर कौनो विज्ञापन के झंझट ना रहल ह.\nये भी पढ़े : भोजपुरी विशेष - सरगो में प्रेम फइलावत होइहें कथाकार अमरकांत\nरोग - व्याधि से लेकर ज्ञान तक के चर्चा\nकउड़ा पर खूब भोरहीं आवे वाला लोग कम रहत रहल ह. छव से लेके आठ बजे ले आवे वाला ढेर रही लोग. कतने लोग त बाजार में भेंटाई त कही कि ठीक बा, अभी त तेजी में बानी, काल सबेरे फलाना के कउड़ा पर भेंट होई. त ऊ एगो बतकही के अड्डा रहल ह. रउरा कवनो रोग भइल बा. दवाई करावत- करावत थाकि गइल बानी. अकिल काम नइखे करत. त कउड़ा के लोग बता दी कि डाक्टर- बैद छोड़ीं, रउरा हई खरबिरउवा दवाई करीं. राउर रोग ठीक हो जाई. आ रोग तनी गंभीर बा, त फलाना बैद जी, हकीम जी भा डाक्टर साहेब किहां चलि जाईं. त कउड़ा लोक सेवा के भी बड़ा बढ़िया जगह रहल ह. गांव- देहात में अइसहीं बड़ा खुला जगह रहेला. त खूब सनसनात हवा सीधे हाड़ के छू देला. कउड़ा वाला लोग आगी से आ बातचीत से अपना के एतना गरम कइले रही लो कि जाड़ा के बापो ना कुछ बिगाड़ सकेला. कउड़े पर सादी- बियाह के बात, मोकदिमा में गवाही के बात, झगड़ा बा त सुलहा के बाति, कुछु कीने के बा त कहां सस्ता आ टिकाऊ सामान मिली, एकर बात आ गांव जवार में कहां- कहां चोरी- घटिहाई होता ओकर बात, सुनत रहीं बाकिर राउर मन ना भरी. बाकिर एही बीच में रामचरितमानस आ भगवद्पुराण के कथा- कहानी आ साधु- संत, जगता मंदिर, मेला आ जज्ञ के बात भी होत रहल ह.\nजब बड़ बुजुरुग लो रही त शुद्ध आ सात्विक बाति के प्रधानता रहबे करी. भले ऊ लोग चलि गइल त कुछ देर हंसी मजाक में रास- रंग के भी कुछ बात हो जाई. भूत- प्रेत आ ओझा गुनी के बात हो जाई. आ कौनो मेहरारू मन- मिजाज से टांठ बिया त ओकरा वीरता आ ढीठता के प्रसंग भी चली कि फलनिया से सब डेराला. त एही से कहनी हं कि कउड़ा लोकल टीवी चैनल आ रेडियो बुलेटिन से कईगुना बढ़िया रहल ह. कउड़ा पर एगो आत्मीयता के माहौल रही. कउड़ा पर बइठकी करे वाला केहू ना आइल त बाकी लोग चिंता में परि जाई कि फलाना ठीक बाड़े नू. काहें नइखन आवत. कहीं गइल बाड़े, कि केहू हित- नात आइल बा कि बेमार बाड़े- आखिर का बाति बा? त सुख- दुख के पुछवइया के एगो सहारा रही.\nराजनीति प भी नजर\nआ कउड़ा पर राजनीति के बात? ई त पुछबे मत करीं. एक बार राजनीति के बात सुरू होखे त बस देस- बिदेस के सभ नेता लोगन के किरिया- करम हो जात रहल ह. आ कौनो नेता के बड़ाई होखे लागी त ओहू के आकास पर चढ़ा दिहल जात रहल ह. एक्सट्रीम लेवेल पर बतकही होखत रहल ह. कउड़ा पर एगो खास इंटरवल के बाद कौनो लोकल देवता के कहानी जरूर सुनात रहल ह. एगो रहले ह माया बाबा. एगो बरगद के पेड़ के चारो तरफ से घेरि के उनुकर स्थान बनावल रहल ह. अब त उनुकर एगो मंदिरो बनि गइल बा. त माया बाबा चमत्कारिक देवता मनाले. कउड़ा पर उनुका के लेके कतने घटना सुने के मिलत रहल ह. रउवो एगो कथा सुनीं.\nकथा के अड्डा\nएक बेर एगो छोट व्यापारी के बलिया शहर से गांवे लौटला में देरी हो गइल. बलिया शहरे में हिसाब- किताब करत देरी हो गइल. ओइजा से ओकर गांव 12 किलोमीटर दूर रहे. रास्ता में माया बाबा के स्थान रहे. ओकर ओही बेरा घरे आइल जरूरी रहे. काहें से कि ओकरा मेहरारू के तबियत खराब रहे. बस ऊ एगो दोसरा व्यापारी से साइकिल मंगलस आ चल दिहलस गांवे. रास्ता भर- जय माया बाबा, जय माया बाबा के जाप करत गइल. ओह घरी रास्ता में एगो अइसन स्थान परे जहवां रात में रास्ता चले वाला के लूट- पाट होत रहल ह. डकइत टाइप के लोग सक्रिय रहत रहल ह. अब त इ कुल खतम हो गइल बा. बाकिर ओह घरी रहे. जब डकइत लोगन के जगह आइल त बीच रास्ता में में एगो साधु व्यापारी के रोकले- बेटा कहां जइब? व्यापारी जानि गइले कि हो ना हो इहे माया बाबा हउवन. व्यापारी साइकिल रोकि के अपना गांव के नांव बतवले.\nमाया बाबा कहले कि चल तोहरा के गांव ले पहुंचा दीं. माया बाबा के हाथ में एगो लाठी रहे. व्यापारी कहले कि बाबा रउरा पैदल बानी आ हम साइकिल से. कइसे संगे चलबि. त ठीक बा हम साइकिल से उतरि के पैदल चलतानी. साधु कहले कि ना, तू साइकिल पर चलत रह, हम तोहरा संगही रहब. व्यापारी साइकिल से चले लगले. कइसन चमत्कार. साइकिल तेज चलावला पर भी साधु बाबा का जाने कइसे एकदम उनका एकदम पिछहीं रहसु. आ ऊ दउरबो ना करसु. आखिरकार व्यापारी के साधु बाबा ओकरा गांव तक पहुंचा दिहले. आ लौटे के बेरा आसिरबाद दिहले- भगवान के कृपा तोहरा पर बनल रहे. सबेरे व्यापारी गांव के लोगन से ई किस्सा सुनवले. सभ कहल कि ऊ माया बाबा रहले ह. पूरा जवार के रक्षा ऊहे करेले. जे उनुका के भक्ति से पुकारी, ऊ दउरल चलि आवेले.\nकिस्सा चलते रही\nई किस्सा खतम होत- होत दोसरका आदमी माया बाबा के एगो अउरी कहानी सुरू क दे. ओह दिन कउड़ा खतम होखे तक माया बाबा के बात के अलावा कुछु ना होखे. त गांव में कउड़ा तापे के जवन आनंद रहल ह, ओकर कवनो तुलना भा दोसर उदाहरण रउवा ना पाइब. ऊ मिठास, ऊ गरम ताप आ रोचक कहानी किस्सा. कहीं- कहीं अतिश्योक्ति अलंकार के प्रयोग भी होत रहल ह. बाकिर ओकरो एगो सीमा रहत रहल ह. अनर्गल कुछु ना होई. कउड़ा तापि के रउरा कई गो सकारात्मक ऊर्जा लेके घरे आवत रहनीं ह.\narticle in Bhojpuri Winter season


सुमना के बाबा – Anjoria\nसुमना के बाबा\nNov 29, 2014 देवेन्द्र कुमार, भोजपुरी कहानी\n– देवेन्द्र कुमार\nसउंसे घर में कोहराम मच गइल. सुमना के बाबा के मिजाज राति खानि एकाएक खराब हो गइल. सभे लोगन के चेहरा प हवाई उड़त रहे. अब का होई? अतना राति के ऊहां के अस्पताल ले जाए के परी. काहेंकि एह घड़ी तो कवनो डाक्टर बुलवलो प ना आई. इहे बोलिहें कि मरीज के जल्दी से ले के आ जाईं. सब से भारी बखेड़ा त ई रहे कि ड्राइवर धरमो कार गैराज में पार्क क के अपना घरे चल गइल रहे. खैर पापा फोन क के धरमा के बोलउलन. बड़ा मुश्किल से ऊ अतना राति के आवेला तइयार भइल. असल में ऊ अबहिं थोड़ही देरी पहिले त गइल रहे.\nखैर केहू तरह से धरमा आइल. बाबा के कार में लेटा के अस्पताल भेजल गइल जहां ऊहां के तुरंते दाखिल कर लीहल गइल. बाबा के हालत एकदमें नीक ना रहे. बुझात रहे कि अब शायद ऊ बचिहें ना. घर के सभे लोगन के चेहरा बित्ता भर लटकल रहे. डॉक्टर साहेब बाबा के एगो सूई लगवलें आउर ईलाज तुरंते शुरू हो गइल.\nपापा, मम्मी आउर बड़का काका परेशान दिखत रहन. सभे एक-दोसरा के दिलासा देत रहन. बड़का काका घबड़ा के डॉक्टर से पूछलन, “इनकर हालत कइसन बा डॉक्टर साहेब?”\nडॉक्टर साहेब एगो मशीन के गौर से देखत कहलन, “आपन नाता-रिश्तेदारन के बोलवा लिहीं. कम से कम इहां के अंतिम दर्शन त कर लिहें स. काहें कि इहां के हालत एकदमें नाजुक लागत बा. इहां के दिल के धड़कन के देखीं ना. ई अब बंद होखहीं के बा. उमिरो त इहां के बेसी हो चुकल बा.”\nडॉक्टर साहेब बड़का काका के ओह मशीन में भकभुक करत एगो लकीर देखावत रहलें. बड़को काका बहुते बैचैनी से ओह मशीन के देखत रहले. भितरे-भीतर ऊ बाबा खातिर प्रार्थनो करत रहलें.\nतब ले पापा आपन सेलफोन से सभे रिश्तेदारन के बारी-बारी से ई खबर देवे लगलें कि बाबा के बचे के अब उम्मीद एकदमें नइखे. जदि इहां से मिले के बा त तुरंत लाइफलाइन अस्पताल आ जाईं, ना त इहां से अंतिम मुलाकातो ना होखी.\nनाना-नानी, मौसी-मौसा, बुआ-फूफा जेही ई खबर सुनल सभे हड़बड़ा गइल आउर राते-बिराते बाबा से मिले खातिर चल दिहले. अब त घर के सभे लोग के मोबाइल घनघनाए लागल. बाबा के देखभाल करे के बजाय अब घर के सभे लोग इहे बतावे में बिजी हो गइलें कि कवना अस्पताल में बाबा के भरती कइल गइल बा. ओहिजा आवे-जाए खातिर रूट केने से बा. कवना वार्ड में एडमिट बाड़न आउर कतना नंबर बेड पर बाड़न.\nबड़का काका के इहे चिंता सतावत रहे कि ऐह बरखा-बूनी के मौसम में लकड़ी कहवां से लावल जाई. काहें कि बाबा के दाह-संस्कार खातिर लकड़ी के जरूरत त पड़हीं के बा. ऊ अपना बड़का अधिकारी के फोन करत रहलें कि डिपो के खोलवा के लकड़ी के इंतजाम कर देवे के बा ना त काल्हु भोरे-भिनसारे परेशानी हो जाई. बेचारा अधिकारी जइसहीं ई बात सुनलें आपन माथा ठोक लिहलें. अब अतना राति खानि डिपो कइसे खुली आउर लकड़ी कइसे भेजल जाई? खैर ! बाबा के दाह-संस्कार के बात रहे त लकड़ी के इंतजाम त करहीं के रहे कवनो तरह से.\nजइसे-तइसे क के डिपो में सूतल स्टोरकीपर के जगावल गइल, ओकरा से लकड़ी निकलवावल गइल आउर ट्रक में लाद के घरे भेजल गइल. आपन सभे जान-पहचान, संघतिया, नाता रिश्तेदारन के खबर पेठावे खातिर पूरन नाऊओ के बोलवा लीहल गइल. सिद्धि महाराजो के खबर क दीहल गइल कि काल्हु बाबा के दाह संस्कार के बखत ऊहां के जरूरत त परहिं के रहे. ऐह से रउवा सुबहे तइयार रहब.\nतब ले खबर सुन के बुआ जी आउर फूफाजी अपना पूरा परिवार समेत आ गइलें. बाबा के अंतिम जातरा खूबे धूमधाम से निकले के चाहीं. ऐह प विचार होखे लागल. एगो खूब नीक बैंड बाजा होखे के चाहीं. फटाको होखे के चाहीं. फूल माला वाला के आर्डर दे दिहल गइल अच्छा क्वालिटी के कफन होखे के चाहीं.\nपूरन नाऊओ आपन अस्तूरा आउर कैंची वाला बक्सा ले के हाजिर हो गइल रहे. शमशान घाट के लगे फार्म हाउस प लागल पंपिंग सेटो खातिर डीजल के पूरा व्यवस्था कर लिहल गइल. ताकि सभे लोग के नहाए फीचे में आसानी होखे. पापा कच्चा बांस खातिर परेशान रहलें. आखिर बाबा के रंथी बनावे खातिर कच्चा बांस के जरूरत त परहिं के रहे. पापा आपन विभाग के चपरासी महरू के कच्चा बांस के इंतजाम क के रखे खातिर कह दिहलें रहलें.\nएही सब इंतजाम में सउंसे राति गुजर गइल. सभे लोग बदहवास जइसन नजर आवत रहन. तबहइं चमत्कार हो गइल. बाबा के सांस फेरि से चले लागल. ऊ बोललें, “हमरा के तू सब कहवां ले आइल बाड़ऽ? चलऽ चलऽ हमरा के आपन घरे ले चलऽ.”\nअब त सभे पर भर घइला पानी पड़ गइल. सभे इंतजाम धरल के धरल रहि गइल. अनमोलवा चुटकी लिहलस, “बाबा त डब्ल्यू॰डब्ल्यू॰ई॰ चैंपियन अंडरटेकर जइसन उठ के बइठ गइलें. अब त इहों के डेडमैन के उपाधि से विभूषित करहीं के परी.”\nसुमना ओकरा के डँटली, “तू चुप कर. जे जी में आवेला बकत रहेला. बाबा खातिर कहूं अइसन बात कइल जाला.”\nअगिला दिन बाबा के मसान घाट का बजाय बाइज्जत घरे ले आइल गइल. सभे के चेहरा अकुला गइल रहे. बाकिर इहे संतोष रहे कि बाबा बाच गइलें. ना त आज तऽ कहानी कुछ आउरे होइत.\nसंजोग से ओहि दिन धरमा के सास गुजर गइली. कुल्हि लकड़िया ओहि में काम आ गइल. घर के नौकर रतना जब सुबहे-सुबह काम प आइल त ऊ देखलस कि घर में अतना गहमागहमी बा. अतना सारा लोग काहे खातिर आइल हवन. असल में ओकरा त कुच्छो मालूम रहे ना कि काल्ह राति खानि का गुल खिलल रहे. ऊ अचंभा में पड़ के बाबा से पूछलस, “बाबा, ई अतना-अतना फटाका कब फूटी?”\nअब त बाबा रतना प बरस परलें. बोललन, “जब तू मरबे त फूटी आउर का.”\nरतना बेचारा आपन जइसन मुंह ले के रह गइल आउर चुपचाप अपना काम-काज में लाग गइल. अतना सारा लोगन खातिर चाय-नाश्ता के इंतजाम आउर खाना के इंतजाम कइल ओकरा बड़ा मंहगा परत रहे. खैर घर में आइल मेहमान लोगन के आवभगत में पापा, मम्मी आउर घर के सभे लोगन एक गोड़ पर खाड़ रहलें. सब के खाए-पीए के इंतजाम में कवनो कमी ना होखे के चाहीं, सभे एकर खास खयाल रखत रहलें.\nअब त सुमना के आपन बाबा के खास खयाल रखे के परत रहे. घर के सभे लोगन के कहऊं आवे-जाये के होखत रहे त बेचारी सुमने के बाबा का लगे रहे के परत रहे. चाहिओ के ऊ कहूं ना जात रहे. बाबा के टैम प नाश्ता, खाना, दवाई जे देवे के परत रहे. बाबा के कमरा में एगो रूम हीटर अलगे से लगावल गइल रहे ताकि ऊहां के ठंडा ना सतावे. ब्यूटी, सनी सँ बाबा के मन बहलावते रहत रहन ताकि ऊहां के कवनो तकलीफ ना होखे.\nएक दिन फेरू बाबा के तबीयत बिगड़ गइल. संजोग से बुआजी के बेटी कनु आपन नाना से मिले खातिर आइल रही. बाबा त एकदमें बेसुध जइसन परल रहले. कनु मम्मी से कहली, “लागता कि अब त नाना के अंतिम घड़ी आ गइल बा. अइसन करत बानीं मामी जी कि इहां के गंगा जल पियावतानी. हो सकेला कि इहां के मुक्ति मिल जाई.”\nएगो कटोरी में गंगा जल ले के तुलसी पत्ता डाल के ऊ एगो छोट चम्मच से बाबा के पियावे के कोशिश कइली.\nबाबा के जइसहिं तुलसी पत्ता के गंध लागल त उठ के बइठ गइलें आउर कनु प बरस परलें. लड़खड़ात आवाज में इशारा क के बोललें, “हमरा के मुआवे चाहतारे तू? तहार बियाह हमहिं न करइले रहीं. ना त तहार बियाहो ना होखत रहे. बियाह के सभे खर्चा हमहीं न दिहले रहिं. ना त तू अबहीं ले कुंवारिए बइठल रहतिस आउर तू हमरा के गंगा जल पिया के मारे चाहऽ तारे. अरे! हम अबहिं मरे वाला नइखीं. बुझाइल?”\nबेचारी कनु आपन मुंह लटका के तुरंते वापिस चल गइली. आउर दोबारा ना अइली.\nअब त बाबा के चलते घर के रंगाई-पोताईओ ना होवत रहे. काहें कि का पता कवना घड़ी बाबा ……….. आउर कुल्हि खर्चा दोबारा ना करे के पर जाई.\nपापा अब बाबा के बारे में केकरो खबर नइखन करत. जवना घड़ी अइसन हालत होखी त पहिले बाबा के ठीक से हिला-डुला के देख लीहल जाई तबहिं केकरो खबर दिहल जाई. ना त बेकार में सब लोग आ जालन आउर उनका ऊपर हजारों रूपिया खरच करे के पड़ जाला. अनमोल से ओकर साथी संघतिया जबे मिलस त ई जरूर पूछस कि तहार अंडरटेकर के का हाल बा?\nअनेके संस्थानन से प्रशस्ति पा चुकल देवेन्द्र कुमार जमशेदपुर पुलिस अधीक्षक कार्यालय में रीडर हईं. नालंदा जिला के मूल निवासी होखला का बावजूद भोजपुरीओ में रचना करीलें. इहाँ के लिखल हिन्दी आ भोजपुरी रचना अनेके पत्र पत्रिकन में प्रकाशित होखत रहेला.\nफ्लैट नं 1, क्वार्टर नं 2,\nकदमा, जमशेदपुर – 831 005\nपूर्वी सिंहभूम (झारखंड)\nमोबाइल नं- 9905572035\nनिराला पुरस्कार से सम्मानित कवि भगवती प्रसाद द्विवेदी के सम्मान\nApr 3, 2021 Editor\nOne thought on “सुमना के बाबा”\nजाये नाहीं देब हम बहरवा ए रामा\nगीतकार - रामरक्षा मिश्र विमल\nगायक - कमलेश उपाध्याय हरिपुरी\nपिया नाहीं चैत में घरवा\nबदलल समतवा सुहावन ए रामा\nरोवाँ - रोवाँ खुशिया समाइल ए रामा - पिया घरे अइले\nCategories Select Category मनोरंजन (4,467) गीत-गवनई (164) टीवी (161) फिल्म (1,412) रंगमंच (7) सतमेझरा (476) अगड़म बगड़म (11) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (70) निरउठ (10) नीक-जबून (16) बतकुच्चन (149) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,103) काम के बात (1) कोर्स आ कैरियर (10) खबर (508) चौपाल (85) ज्योतिष आ वास्तु (8) देश आ समाज (369) नारी-जगत (10) पर्व त्योहार (51) भोजपुरिया लाल (38) योग (1) राजनीति (60) सभा समारोह (110) स्वास्थ्य (8) साहित्य (793) उपन्यास (39) कविता (291) कहानी (58) पुस्तक चर्चा (109) भाषा (265) समीक्षा (10)


कायम रहल निरहुआ के बादशाहत – Anjoria\nभोजपुरी सिनेमा के जुबली स्टार दिनेशलाल यादव ‘निरहुआ‘ के बादशाहत लगातार सतवों साल बॉक्स ऑफिस पर बरकरार रहल. साल 2007, 2008, 2009, 2010, 2011, आ 2012 जइसने एहू साल 2013 में लगातार सतवाँ साल निरहुआ अपना सफलता के ग्राफ बनवले रखले.\nलगातार सतवाँ साल अपना फिलिमन के निर्माता, निर्देशक, वितरक आ सिनेमाघर मालिक सभकर मुस्कान बनवले रखले निरहुआ साल दू हजार तेरहो में.\nएह साल निरहुआ के पहिलका फिलिम रहल असलम शेख निर्देशित ‘रखवाला‘. एहमें निरहुआ इंस्पेक्टर बनल रहले, फिलिम औसत व्यवसाय कइलसि. फगुआ बेरा आइल निरहुआ के दु गो फिलिम ‘दिलेर‘ अउर ‘गंगा जमुना सरस्वती‘. दुनू में निरहूआ के अभिनय के तारीफ भइल आ दुनू हिट भइली सँ.\n10 मई के आइल ‘बीवी नं०-1‘ में निरहुआ के कॉमेडी अंदाज देखेवालन के बहुते नीक लागल. फेर 31 मई के निरहुआ ‘वर्दीवाला गुन्डा‘ बनके अइलन आ एहमें उनकर एक्शन आ संवाद अदायगी दर्शक खूब पसंद कइले. फिलिम बिहार-झारखंड, यू०पी० आ मुंबई में शानदार व्यवसाय कइलसि.\nदुर्गा पुजा बेरा निरहुआ ‘दुल्हे राजा‘ बन के अइले आ उत्तर भारत में अइल बड़हन तूफान का बावजुद इहो फिलिम बिहार, यू०पी०, मुंबई में निकहा बिजनेस कइलसि.\nनिरहुआ के ‘इज्जत‘ फिलिमो देखेवालन से खूब बड़ाई पवलसि.\nकुल मिला के कहीं त इहो साल निरहुआ खातिर बहुते बढ़िया रहल आ सात साल से निरहआ लगातार भोजपुरी सिनेमा के सरताज बनल रह गइले. उमेद कइल जा सकेला कि साल 2014 में दर्शक उनकर बादशाहत बनवले रखीहें.\n(२२ दिसंबर १३)\n2013 में पवन सिंह के हिट परेड\n‘खून भरी माँग‘ में स्मृति सिन्हा


महुआ टीवी पर अइले बड़का साहब – Anjoria\nमहुआ टीवी पर अइले बड़का साहब\nजून 24, 2010 बड़का साहब, महुआ टीवी\nमहुआ टीवी अपना दर्शकन खातिर ले आइल बा एगो रोमांचकारी शो जवन मनोरंजन के हर तरह के मसाला से सजावल बा. एकर सबसे बड़ खासियत एकर सामग्री बा जवना का चलते पहिला बेर भोजपुरी सिनेमा के कई गो अभिनेता अभिनेत्री एहमें शामिल बाड़े.\n२५ जून से हर शुक आ शनिचर के साँझ साढ़े सात बजे से साढ़े आठ बजे ले बड़का साहब महुआ टीवी पर हाजिर रहीहन. ई ना त कपोल कल्पना हऽ ना कवनो रियलिटी शो. एकरा के नामे देबे के होखे त भोजपुरी के पैरोडी शो कहल जा सकेला जवना में बहुते तरह के फंडा देखे के मिलल करी. भोजपुरी सिनेमा के नामचीन निर्माता अभय सिन्हा आ अझय सिन्हा के बनावल ई शो एगो अइसन घर होखी जवना का हर कोना पर कैमरा के नजर रही. एगो कन्फेशनो रुम होखी. बारह गो प्रतिभागियन पर बड़का साहब के हुकुमत चली, उनकर उलटा सुलटा नियम कानून का साथ जवना के मानल पहाड़ तूड़ला जइसन मुश्किल काम होखी. जे नियम के पालन कर पाई ओकरा के त छुट्टी दे दिहल जाई बाकिर जे नियम कायदा तूड़ दी ओकरा के अंत तक ले रहे के पड़ी. बड़का साहब के एगो अउरी खासियत होखी कि जवन घटना घटी ऊ एगो स्क्रिप्ट का आधार पर घटी.\nबड़का साहब के कहानी डूमरी गाँव के दबंग रईस ठाकुर के हऽ जवन अकल के कमी अपना खीस से पूरा करेला. ओकर बेटी अमेरिका से मीडिया कोर्स कर के गाँवे आवत बिया आ पापा से मुंबई चल के एगो रियलिटी शो बनावे के बात कहत बिया. अकल से कम बड़का साहब गाँवे में अइसनका शो बनावे के बात करत बाड़े आ अपना खेत में एगो सेट बनवावत बाड़न जवना में हर तरह के आधुनिक सुख सुविधा मौजूद बा. शो के नाम बड़का साहब राखल जात बा आ बेटी रिंकी ओकर मानिटरिंग करत बाड़ी.\nशो में झगड़ो होत बा, शिकायतो होत बा, आ रोमांसो होत बा. सबका के मोबाइल दिहल बा जवना पर सिर्फ इनकमिंग कॉल के सुविधा बा. शो के निर्देशन अरशद खान करत बाड़े, आ कहानी के॰ मनोज सिंह के ह. शो के मुख्य पात्रन में सिकन्दर खरबन्दा, मोनिका बत्रा, उर्वशी चौधरी, श्यामली श्रीवास्तव, डॉलफिन, रानी चतुर्वेदी, रिया वालिया, दीपक सिन्हा, आनन्द मोहन, सी॰पी॰भट्ट, संतोष श्रीवास्तव, सुर्या द्विवेदी, आ टाईटल भूमिका बड़का साहब का रुप में गजेन्द्र चौहान बाड़े. अलगा अलगा एपिसोड में भोजपुरी सिनेमा के मशहूर चेहरो नजर आई लोग.\nएह मंगल के एह शो के मुंबई में एगो भव्य समारोह में लाँच कइल गइल जहवाँ बिग बॉस से चरचा में आइल भोजपुरी के सदाबहार सुपर स्टार रविकिशन, भोजपुरी के हेलेन सभावना सेठ, भोजपुरी लोकगायक आ मेगास्टार मनोज तिवारी, अभिनेता सिकन्दर खरबन्दा, प्रवेशलाल यादव, अभिनेत्री उर्वशी चौधरी, निर्माता के सी बोकाडिया, सुनिल दर्शन, टीपी अग्रवाल, मशहूर वितरक डा॰ सुनील, निर्माता अशोक गुप्ता, असलम शेख, अनंजय रघुराज, महुआ टीवी के उर्मिका राय, विनीता, इ शंकर समेत अनेके जानल मानल लोग मौजूद रहुवे.\nOne thought on “महुआ टीवी पर अइले बड़का साहब”\nजून 25, 2010 को 9:45 पूर्वाह्न पर\nचँलि बड़का साहब से हमसुँ कोसिस करबि की मिली।\nएगो निहोरा बा, इ निहोरा त वइसे महुआ चैनल की प्रचार, प्रसार से जुड़ल लोगन से बा पर हम आपन इ निहोरा रउरी माध्यम से ओ लोगन तक पहुँचावल चाहतानी।\nआज भी बहुत सहरन में केबल पर महुआ चैनल नइके आवत। एकरा खातिर महुआ चैनल के कुछ ठोस कदम उठावे के चाहीं। हम इहाँ पुने में बानी अउर केबलवाला से 3-4 वेर रिक्वेस्ट क भइनी पर महुआ के दरसन नइके हो पावत।\nकबो-कबो महुआ देखे के होला त अपनी एगो उड़िया मित्र की घरे जानी जवन डिस लगवले बाने।


1903 ग्रेगरियन कैलेंडर के एगो साधारण साल बा।\nआयरिश सागर (अंगरेजी: Irish Sea; आयरिश: Muir Éireann,), आयरलैंड आ ग्रेटब्रिटेन के बिलग करे ला। ई सागर दक्खिन ओर, सेंट जॉर्ज चैनल द्वारा सेल्टिक सागर से जुडल बाटे आ उत्तर ओर नॉर्थ चैनल से। Anglesey एह सागर में सभसे बड़ा दीप बाटे आ दूसरा सभसे बड़ा दीप प्रसिद्ध आइल्स ऑफ मैन बा। कभी-कभी कुछ बहुत कम आ बिसेस अवसर पर एह सागर के मांक्स सागर (Manx Sea, आयरिश: Muir Meann) भी कहल जाला। मान्स्क: Mooir Vannin, स्कॉटिश गैलिक: [Muir Mhanainn] ).एह क्षेत्र के ब्यापार खतिर ई सागर के काफ़ी महत्व बाटे आ जहाज से यातायात आ मछरी पकड़े आ ऊर्जा उत्पादन के क्षेत्र में भी महत्व वाला बा। आयरलैंड आ ब्रिटेन के बीचा में सालाना ट्रैफिक देखल जाय त 12 मिलियन से कुछ ढेरे पसिंजर आ 17 मिलियन टन (17,000,000 लांग टन; 19,000,000 शार्ट टन) के आसपास के माल ढोवल जाला।\nकुशीनगर भारतीय राज्य उत्तर प्रदेश के उत्तरी पूरबी हिस्सा में एगो शहर, पर्यटन स्थल आ बौद्ध तीरथ बा। अपनहीं नाँव के जिला में मौजूद ई शहर उत्तरी-पूरबी उतर प्रदेश के प्रमुख शहर गोरखपुर से करीबन 50 किलोमीटर पूरुब ओर नेशनल हाइवे 28 पर पड़े ला। एकरा के कुछ बड़हन आकार नजदीकी दूसर शहर पड़रौना बा।\nकुशीनगर के प्राचीन नाँव "कुशीनारा" बतावल जाला। एकर पहिचान ओह जगह के रूप में कइल जाला जहाँ भगवान बुद्ध के परिनिर्वाण भइल। एहीसे ई जगह बौद्ध धर्म माने वाला लोगन क चारि गो सबसे पबित्र तीरथ अस्थानन में गिनल जाला, बाकी तीन गो जगह लुम्बिनी, बोधिगया, आ सारनाथ हवें। भारत से बाहर के लोग खाती ई एगो अंतरराष्ट्रीय पर्यटन आ तीरथ के जगह हवे। खासतौर से एशियाई देसन के लोग, जहाँ बौद्ध धर्म के प्रचलन बहुत बा, अपना जिनगी में कम से कम एक बेर इहाँ के जातरा जरूर कइल चाहे ला।\nपरिनिर्वाण मंदिर, रामभर स्तूप आ अन्य प्राचीन बिहार के अवशेष इहाँ के देखे लायक चीज बाने। परिनिर्वाण मंदिर में गौतम बुद्ध के लेटल मुद्रा में मूर्ती बा। एकरे अलावे कई गो नया मंदिर आसपास के बड़हन बिस्तार में स्थापित भइल बाने। कई सारा मंदिर सभ के नाँव ओह देस के नाँव पर बा जहाँ के लोग इनहन के बनवावल हवे। सरकार इहाँ मैत्रय परियोजना के तहत एगो बिसाल मूर्ती स्थापित करावे के घोषणा भी कइले बा।\nकृष्ण हिंदू धर्म के एगो प्रमुख देवता हवें। इनका के बिष्णु के अवतार के रूप में भी पूजल जाला आ अपना में खुदे इनहीं के सबसे बड़हन ईश्वर के रूप में भी पूजल जाला। कृष्ण के हिंदू धर्म में करुणा, दया आ प्रेम के देवता के रूप में पूजल जाला, आ ई भारतीय देवी-देवता सभ में एगो प्रमुख देवता हवें। कृष्ण के जनमदिन के लगभग पूरा भारत में कृष्ण जन्माष्टिमी के रूप में मनावल जाला आ ई हिंदू कैलेंडर के हिसाब से भादो महीना के अन्हार में अष्टिमी तिथी के पड़े ला आ अंगरेजी कलेंडर के हिसाब से ई तिहुआर अगस्त भा सितंबर में पड़े ला।कृष्ण के अउरी कई नाँव से जानल जाला, जइसे की गोविंद, मुकुंद, मधुसूदन, वासुदेव, आ माखनचोर। कृष्ण के जिनगी के कथा आ खीसा सब के "कृष्ण लीला" कहल जाला। कृष्ण कई गो पुराणिक कथा सभ, जइसे कि महाभारत, भागवत पुराण आ भगवत गीता में प्रमुख चरित्र बाड़ें आ इनके जिकिर कई किसिम के दार्शनिक, धार्मिक आ कथा ग्रंथ सभ में आइल बा। एह कथा आ ग्रंथ सभ में कृष्ण के कई बिबिध रूप में प्रस्तुत कइल गइल बा: उदाहरण खाती, ईश्वर के अवतार, लीलापुरुष, आदर्श प्रेमी, पबित्र हीरो, आ साक्षात ईश्वर इत्यादि। इनके बिबिध रूपलेखन (आइकनोग्राफी) में इनके जिनगी के बिबिध रंग प्रगट होला आ जीवन के अलग-अलग हिस्सा, बचपन में माखन चोरा के खाए वाला चंचल बालक, मुरली बजावे वाला लइका, युवा रूप में राधा आ गोपी लोग के साथे रास रचावे वाला प्रेमी, युद्ध में निपुण योद्धा आ अर्जुन के सारथी, योगी आ उपदेशक इत्यादि रूप प्रमुख बाड़ें।\nताज महल होटल मुंबई क एगो पाँच सितारा होटल ह जवन की मुम्बई की कोलाबा में गेटवे ऑफ़ इंडिया की लगे आइल बा।इ ताज होटल रिसोर्ट एवं पैलेस क एगो प्रमुख संपत्ति ह, जवने में 560 कमरा और 44गो सुइट्स बा। एमें 35 बटलर सहित करीब 1500 कर्मचारी लोगन क स्टाफ बा। इतिहासी और सरंचना की महत्व की दृष्टी से देखल जा त ए होटल की तहत आवे वाला दुगो इमारत, ताज महल पैलेस और टावर दुनू अलग अलग इमारत हई स, जवन की अलग-अलग समय पर आ अलग-अलग डिज़ाइन में बनल बाड़ी स।\nपनामा मध्य अमेरिका क एगो देस हवे। ई पनामा नहर खातिर जानल जाला। एकर राजधानी पनामा सिटी बाटे।\nप्योत्र इलिच चाइकोफ़्सकी (अंगरेजी: Pyotr Ilyich Tchaikovsky7मई 1840 [O.S. 25 अप्रैल] –6नवंबर [O.S. 25 अक्टूबर] 1893) रूस के एगो परसिद्ध संगीतकार रहलें। ई पहिला रूसी संगीतकार रहलें जिनके दुनियाँ भर में ब्यापक पहिचान आ सम्मान मिलल। इनके जमाना रोमांटिक म्यूजिक के जमाना रहल जेह दौर में ई आपन रचना कइलें। इनकर काम खाती रूस के सम्राट तिसरा अलेक्जेंडर इनके सम्मानित कइलें आ जिनगी भर खाती पेंशन जारी कइलें।\nभूगोल के रूपरेखा\nआगे दिहल रूपरेखा भूगोल आ एकरे संबंधित बिसय सभ के परिचय खातिर बनावल गइल बाटे:\nभूगोल पृथ्वी आ एकरे निवासी लोग के अध्ययन हवे।\nभोजपुरी ( कैथी: 𑂦𑂷𑂔𑂣𑂴𑂩𑂲 सुनीं) भाषाई परिवार के स्तर प एगो इंडो-आर्य भाषा हीया जवन मूल रूप से भारत के मध्य गंगा के मैदान के कुछ हिस्सन में आ नेपाल के तराई वाला कुछ हिस्सन में बोलल जाले। भारत में ई भाषा मुख्य रूप से उत्तर प्रदेश के पूर्वांचल में, बिहार के पच्छिमी में, आ झारखंड के उत्तरी-पच्छिमी इलाका सभ में बोलल जाले।मूल क्षेत्र के अलावा भोजपुरी जाने-बुझे वाला लोगन के बिस्तार बिस्व के सगरी महादीप कुल पर बा। उत्तर प्रदेश मे सबसे जादा भोजपुरी बनारस,बलिया,जौनपुर आउर गोरखपुर मे बोलल जाला।जेन्ने-जेन्ने यूरोपियन कॉलोनी रहल अंग्रेज लोग उत्तरपरदेश आ बिहार से भारी संख्या में मजदूरी करे खातिर लोग के ले गइल जिनहन लोग के भाषा भोजपुरी रहे। एसियाइ देशन में मउरीसस सूरिनाम, गुयाना, त्रिनिदाद आ टोबैगो, फिजी नीयन देश प्रमुख बाड़ें जहाँ भोजपुरी प्रमुख भाषा के रूप में बोलल आ बुझल जाले, चाहे इहाँ भोजपुरी के मूल में अन्य भाषा सभ के तत्व मिल के नाया भाषा सभ के निर्माण भइल बा।\nमैडम मैरी क्यूरी, पोलिश: [Maria Salomea Skłodowska-Curie] (7 नवंबर 1867 –4जुलाई 1934) एगो पोलिश आ फ्रांस में माइनारिटी पोलिश बैज्ञानिक रहली। फिजिक्स में इनके मूलभूत योगदान रहल आ रसायन बिज्ञान में रेडियोएक्टिविटी के क्षेत्र में खास काम कइली। इनके योगदान खाती इनके नोबेल सम्मान दिहल गइल; नोबेल इनाम पावे वाली ऊ पहिली औरत रहली आ पहिली अइसन ब्यक्ति रहली जेकरा के ई सम्मान दू बेर मिलल होखे।\nमोतीलाल बनारसीदास एगो प्रकाशन संस्थान बाटे जवन संस्कृत आ इंडोलॉजी के पुस्तक के प्रकाशन करे ला। एकर हेडक्वॉर्टर दिल्ली में बाटे। शाखा लंदन आ बनारस में भी बा।\nलाल किला भारत के राजधानी दिल्ली शहर में मौजूद एगो इतिहासी किला बाटे। ई किला मुगल शासक लोग के मुख्य निवासस्थान रहल, लगभग 200 साल ले जब ले कि 1857 में अंतिम मुगल बादशाह के अंगरेज लोग देस निकाला ना दे दिहल। ई दिल्ली के बीचोबीच के इलाका में बा आ इहाँ कई गो म्यूजियम स्थापित कइल गइल बाने। मुगल शासन काल में ई खाली मुगल बादशाह लोग के निवास करे के जगह भर ना रहल बलुक राजकाज से अउरी मुगल राजा लोग के पारिवारिक कारपरोज से जुड़ल आयोजन आ राजनीतिक घटना सभ के केंद्र भी रहल, आसपास के इलाका पर एह जगह के बहुत परभाव भी रहल।पाँचवाँ मुग़ल बादशाह शाह जहाँ द्वारा ई किला 1639 में बनवावल गइल जब किलेबंदी (देवाल आ गेट) के भीतर ऊ आपन राजधानी शाहजहानाबाद बसवलें। लाल रंग के बलुआ पाथर से बनल होखे के कारन एकर नाँव लाल किला रखाइल। ई किला 1546 में इस्लाम शाह सूरी के बनवावल सलीमगढ़ किला के ठीक बगल में बाटे। शाही आवास के भवन सभ एक कतार में बनल बाने आ ई एगो नहर के किनारे बनावल गइल बाने। एह नहर के नहर-ए-बहिश्त यानी "स्वर्ग के नहर" नाँव दिहल गइल रहे। किला के बनावट आ आर्किटेक्चर के परभाव एकरे बाद बने वाला कई ठो किला आ भवन सभ पर पड़ल।1747 में जब नादिरशाह के हमला भइल, किला के नक्काशी आ सजावट में लागल कीमती पाथर सभ के ब्यापक लूटपाट भइल। 1857 के बिद्रोह के बाद किला के अंदर संगमरमर के बनल ज्यादातर चीज सभ ब्रिटिश राज में बरबाद हो गइल। ब्रिटिश लोग एह किला के बाहरी मजबूत देवाल सभ भर बचावे के कोसिस कइल आ बाद में एह किला के तोपखाना (गैरिसन) के रूप में इस्तेमाल भइल। एही किला में ब्रिटिश लोग अंतिम मुगल बादशाह बहादुरशाह 'ज़फ़र' के सुनवाई भी कइल जेकरे बाद उनके देशनिकाला दे के 1858 में रंगून भेज दिहल गइल।वर्तमान में, हर साल भारत के आजादी के राष्ट्रीय परब स्वतंत्रता दिवस (15 अगस्त) पर भारत के परधानमंत्री किला के मुख्य दरवाजा पर तिरंगा फहरावे लें आ किला के प्राचीर से राष्ट्र के संबोधित करे लें।2007 में लाल किला परिसर के यूनेस्को द्वारा बिस्व धरोहर स्थल के रूप में मान्यता दिहल गइल।\nवासिली कैंदिन्सकी (रूसी:Васи́лий Васи́льевич Канди́нский; जनम 16 December [O.S.4December] 1866 – देहांत 13 December 1944) एगो परभावशाली रूसी पेंटर आ कला क सिद्धांत देवे वाला आदमी रहलें। उनके पहिला अइसन व्यक्ति मानल जाला जे भावचित्र (Abstract painting) बनावे शुरू कइलें।


मिले मियाँ के माँड़ ना, बिरयानी के फरमाइश! (बतकुच्चन 163) – Anjoria\nमिले मियाँ के माँड़ ना, बिरयानी के फरमाइश!\nआजु रेल बजट सुनत घरी कुछ कुछ अइसने लागल. अब सही भा गलत एकर फैसला त रउरे सभे कर पाएब बाकिर हमरा लागल कि कहीं ना कहीं अच्छा दिन देखत लोग के सपना टूटल बा.\nअब एकरा के सरकार के हियावे कहल जाई जे एह तरह के एगो अउर सपना ले के सामने आइल बिया. रेल भारत के आत्मा हवे. रेल के साधारण डिब्बा में कुछ दूर के सफर कर लीं त देश के बहुते समस्यन के अंदाजा लाग जाई बाकिर कबो कवनो रेल मंत्री एह डिब्बन में सफर कइले होखी से कबो सुने के ना मिलल. नेतागिरी करे से पहिले हो सकेला कि कुछ मंत्री अइसन यात्रा कइले होखसु बाकिर सत्ता के महल में घुसला का बाद आदमी एह तरह के यादन के अपना दिमाग से मेटा देला. याद ना करे के चाहे कि कबो उहो दिन रहुवे. आम आदमी के चाहीं एगो सहज सुविधा जेहसे कि उ अपना घर आ कमाई वाला जगहन का बीच समय समय पर आ जा सके. उ ढेर के हिरसा ना करे. आम आदमी हिरसाह होखबो ना करेला. भीड़ भाड़ का बीचो उ हिरकल रहेला. एसी में चले वाला लोगन से ओकरा कवनो हीसको ना होला. आम आदमी त बस इहे हिकमति निकाले का फेर में होला कि केहू तरह डिब्बा में धसरे के जगह मिल जाव त फेर कवनो ना कवनो तरह सँसर के अपना ला जगहा बनाइए ली.\nआम आदमी त ओह सूरदास जइसन होला जेकरा तब ले पता ना चले कि खाना में घीव पड़ गइल जब ले उ ओकर कड़कड़ाहट ना सुन लेव. ए सूरदास घीव पड़ल ? कड़कड़ाव तब नू जानी वाला कहाउत एही बदे कहल गइल बा. रेल मंत्री के भाषण में आम आदमी खातिर बहुते कुछ हो सकेला बाकिर ओकर कड़कड़ाइल ओकरा सुनाइल नइखे. उ त बस इहे सुनलसि कि बुलेट ट्रेन, हाई स्पीड ट्रेन, एसी एक्सप्रेस, प्रीमियर ट्रेन वगैरह. जनसाधारण एक्सप्रेस सुने के मिलल बाकिर सहरसा आ दरभंगा वालन के. छपरा वालन के मँड़ुआडीह डेमू आ हफ्ता में तीन दिन ला लखनऊ एक्सप्रेसे से संतोष करे के पड़ल बा जबकि कोलकातावालन के त एतनो संतोष ना मिल पावल. खैर, बतकुच्चन के एह सब से का लेबे देबे के बा. उ त एही भीड़भाड़ में हियाव, हिरसा, हिरसाह, हिरकल, हीसका, हिकमति वगैरह शब्दन के घुसावे के मौका मिल गइल जइसे पहिले भीड़भरल डिब्बा में लोग खिड़की से घुसत भा घुसावल जात रहुवे. याद बा एक बेर बरौनी जंक्शन पर बड़ी लाइन के ट्रेन से छोटी लाइन के ट्रेन में देखले रहीं कुलियन के जे रूपिया लेके लोग के खिड़की से भीतर धसोर देत रहले सँ. हमहूं आजु मौका पा के एह शब्दन के घुसा दिहनी बतकुच्चन में. चली अब एहन से जानो पहिचान करा दीं. हियाव माने होला हिया के हिम्मत भा साहस. अंगरेजी में एकरा ला सबले नजदीकि शब्द होखी टेमिरिटी. हिरसा माने लालच आ हिरसाह माने लालची. सटि के बइठला के हिरकल कहल जाला. का हिरकल आवत बाड़ एह भीड़ में हमरा लगे? हीसका इरखा ला इस्तेमाल होला. हिकमति तरकीब के कहल जाला.\nलागत बा कुछ लोग मने मन कुछ बुदबुदात बा जइसे मानो हिनहिनात होखे. एकरे के हिकरल कहल जाला. आ अब आगे कुछ कहे के हियाव नइखे हमरा में. से चलत बानी.


मनोज तिवारी संगे कांग्रेसी नेता कृपाशंकर सिंह 30 अगस्त से बड़का परदा पर – Anjoria\nभोजपुरी मेगा स्टार मनोज तिवारी के फिलिम ‘गोबर सिंह’ जवना के ढेर दिन से इंतजार रहुवे अब 30 अगस्त के मुंबई में रिलीज होखत बिया. मुंबईया थियेटर एकरा ला पहिलही से तइयार बाड़ें. आमतौर पर पुरबिया लोगन के मन के भांपे वाला ई थियेटर अरसा से भोजपुरी फिलिमन ला आक्सीजन के काम करत बाड़ें. ‘गोबर सिंह’ के कहानी में पूरब के खुशबू महसूस होखी, अइसने दावा वा. बाकिर सबले खास बाति इ बा कि महाराष्ट्र के राजनीति में निकहा रसूख वाला कांग्रेस नेता जौनपुरिया कृपा शंकर सिंह एहमें अभिनय कइले बाड़ें. सियासत के हाथ सिनेमा में कतना कामयाब होखी से दर्शकन पर निर्भर बा. पिछला दिने जब ई फिलिम उत्तर प्रदेश आ बिहार में रिलीज भइल त बढ़िया तहलका मचलवलसि. एहसे एह फिलिम से जुड़ल लोग मुंबई पर ढेर आस लगवले बा.\nमनोज तिवारी के कहना बा कि फिलिम के पूरबिया सुगंध सभका पर असर डाली. एह फिलिम के अधिकातर हिस्ससा जोणपुर मे शूट भइल बा. निर्देशक बॉबी सिंह के एह फिलिम में मनोज तिवारी आ कृपाशंकर सिंह का अलावा रिंकू घोष, पारुल यादव, संतोष सिंह, फूल सिंह, नवल किशोर, राकेश त्रिपाठी, प्रभुनाथ सिंह वगैरह शामिल बाड़ें.\nसियासत से फिलिम आ उहो भोजपुरी फिलिम का सवाल पर कृपाशंकर सिंह के कहना बा कि मनोज तिवारी आ बॉबी सिंह के छरियइला का चलते उ ना ना कह पवलें. अब उ देखल चाहत बाड़ें कि आम लोग उनुका किरदारा का बारे में कइसन राय बनावत बा.\nएहमें आठ गो गाना बा आ कई गो खुद मनोज तिवारी गवले बाड़न.


सीसीएल का मैच खातिर पुणे में ‘भोजुपरी दबंग’ के टक्कर बा ‘तेलगू वेरियर’ से – Anjoria\n‘चेन्नई रियोंस’ आ ‘केरला स्ट्राईकर’ जइसन मजबूत टीम के हरवला का बाद आ वीर मराठा से हरला का बाद आजु3मार्च के ‘भोजुपरी दबंग’ टीञ पुणे में ‘तेलगू वेरियर’ से टकराए वाली बिया. आजुवे ‘वीर मराठा’ हिन्दी फिल्मसितारन के टीम ‘मुम्बई हीरोज’ से पुणही में होखे वाला दोसर मैच में टकराई.\n‘भोजपुरी दबंग’ आ ‘वीर मराठा’ दुनु ला पुणे के मैच में करऽ भा मरऽ वाला हाल होखी. आजुए तय हो जाई कि9मार्च के होखेवाला सेमीफाइनल में कवन-कवन टीम खेलीहें स. अगर ‘वीर मराठा’ आजु ‘मुम्बई हीरोज’ से हार जात बा त सेमी फाइनल में ना चहुँपी. सेमी फाइनल में खेले ला ‘भोजपुरी दबंग’ के आपन मैच ‘तेलगू वेरियर’से जीते के पड़ी.\nभोजपुरी पंचायत पत्रिका के मार्च २०१३ अंक


टटका खबर, कवनो खबर छूटे ना.5अगस्त – टटका खबर\nटटका खबर, कवनो खबर छूटे ना.5अगस्त\nअगिला दू तीन दिन बिहार, उत्तर प्रदेश में भारी बरखा के अनेसा बा.\nशुक का दिने पटना में अन्ना हजारे के समर्थक लोकपाल विधेयक के सरकारी मसौदा के प्रतियन के जरा के एगो कड़क लोकपाल विधेयक ले आवे के मांग कइले.\nबिहार के भागलपुर जिला में ‘काम का बदले अनाज’ योजना में गड़बड़ी मिलला पर जिला प्रशासन लगभग 250 दुकानदारन का खिलाफ कार्रवाई के अनुशंसा कइले बा.\nपटना के चर्चित बस व्यवसायी रविकांत चौधरी के हत्या के आरोपी आ 50,000 रुपिया के इनामी बदमाश के पुलिस शुक का दिने गया जिला के इमामगंज थाना क्षेत्र से गिरफ्तार कर लिहले बिया.\nबिहार सरकार अपना कर्मचारियन के घर बनावे खातिर नाम मात्र का ब्याज पर तीस लाख रुपिया तक के कर्जा दीही.\nबिहार के राज्यपाल देवानंद कुंवर के कहना बा कि कुलपतियन आ प्रतिकुलपतियन के नियुक्ति मुख्यमंत्री नीतीश कुमार से विचार विमर्श का बाद कइल गइल बा. कुछ लोग के गलतफहमी बा कि प्रदेश में पी के शाही के सरकार बा जवना चलते एह पर सवाल उठावल जात बा.\nसेकेण्डरी आ हायर सेकेण्डरी स्कूलन में शिक्षक बहाली खातिर टीईटी परीक्षा लिहल जाई जवना के फार्म अठाईस अगस्त से मिली. एह परीक्षा के संचालन बिहार विद्यालय परीक्षा समिति करी.\nसपा पर पलट वार करत बसपा ओकरा छह गो विधायकन के बसपा में मिला लिहलसि. एकरा पहिले सपा बसपा के दू गो विधायकन के अपना पार्टी में मिलवले रहुवे.\nउत्तर प्रदेश का मेरठ में एक ही परिवार के तीन लोग के हत्या धारदार हथियार से कर दिहल गइल. मरे वालन में दू गो नाबालिगो रहले. लाश शुक का सबेरे बरामद.\nप्रदेश भर में घाघरा, शारदा, गंगा, आ राप्ती नदियन में बाढ़ आइल बा जवना से गोण्डा, बारा बांकी, लखीमपुर खीरी, बहराइच वगैरह जिलन में हालत गंभीर बनल बा.\nप्रख्यात वैज्ञानिक पद्मश्री डा॰लालजी सिहं के काशी हिन्दू विश्वविद्यालय के कुलपति बनावल गइल बा. डा॰ लालजी सिंह जौनपुर जिला के सदर तहसील के सिकरारा थाना इलाका के कलवारी गाँव के हउवन. ऊ एगारह अगस्त से आपन पदभार सम्हरीहे.\nयूपी विधानसभा के सत्र आजु से शुरु भइल आ पहिलका दिने कांग्रस आ सपा के विधायकन के बवाल का चलते विधानमण्डल के दुनु सदन के बइठक स्थगिर करे के पड़ल. भाजपा युवा मोर्चा के लोग विधानसभा का बाहर जोरदार प्रदर्शन कइल जवना का बाद कुछ लोग के गिरफ्तार कर लिहल गइल.\nइलाहाबाद में मोटरसाइकिल सवार दू गो अज्ञात हमलावर आईआईआईटी परिसर में घुसके एगो छात्र के गोली मार दिहले. ओकर हालत गंभीर बा.\nउत्तर प्रदेश के बांदा जिला में बियफे का दिने एगो निजी स्कूल के वैन पलटला से एगो छात्र के मौत हो गइल आ करीब 10 गो छात्र घवाहिल हो गइले.\nकरोड़ों रुपिया के राष्ट्रीय ग्रामीण स्वास्थ्य मिशन (एनआरएचएम) घोटाला में लखनऊ के पूर्व सीएमओ ए.के. शुक्ला आ डिप्टी सीएमओ वाई.एस. सचान का खिलाफ सीबीआई मामला दर्ज कइले बिया. सचान के देह 22 जून के लखनऊ जेल का शौचालय में बेल्ट का फंदे से झूलत मिलल रहे.\nगृह मंत्री पी. चिदंबरम कहले बाड़े कि पृथक तेलंगाना राज्य के गठन का बारे में अबहियो आंध्र प्रदेश के चार गो पार्टियन के फैसला करे के बा. ओहू लोग के समय मिले के चाहीं. सभकर राय आ गइला का बाद सर्वदलीय बईठक बोला के फैसला लिहल जाई.\nमाकपा महासचिव प्रकाश करात शुक के कहले कि प्रधानमंत्रीओ के लोकपाल विधेयक के दायरा में ले आवल चाहीं. संसद में पेश लोकपाल विधेयक के प्रकाश करात कमजोर ‘लोकपाल’ बतवले.\nवोट खातिर नोट मामिला के गिरफ्तार आरोपी संजीव सक्सेना आ सुहैल हिंदुस्तानी के न्यायिक हिरासत दिल्ली उच्च न्यायालय 18 अगस्त तक बढ़ा दिहलसि.\nपश्चिम बंगाल अउर केरल में सत्ता से बेदखल होखला का बाद अपना भावी राजनीति पर चरचा करे खातिर माकपा के माथ नेता शुक का दिने एगो बईठका कइले.\nखेल मंत्री (स्वतंत्र प्रभार) अजय माकन कहले बाड़न कि राष्ट्रमंडल खेल आयोजन में भइल अनियमितता पर सीएजी के रिपोर्ट स्वागतजोग बा आ कवनो दोषी के छोड़ल ना जाई.\nनियंत्रक अउर महालेखा परीक्षक (सीएजी) के कहना बा कि देश के तटरक्षक का लगे 7,500 किलोमीटर लमहर तटीय सीमा के रक्षा लायक जरूरी शक्ति मौजूद नइखे.\nमुम्बई के डब्बावाले हजारे के अनशन के आपन समर्थन दीहे.\nराष्ट्रपति प्रतिभा पाटिल शुक का दिने राष्ट्रपति भवन के दरबार हॉल में राष्ट्रपति भवन पर एगो स्मृति डाक टिकट जारी कइली.\nराष्ट्रपति प्रतिभा पाटील कर्नाटक में कई गो सरकारी कार्यक्रमन में शामिल होखे खातिर तीन दिन खातिर बेंगलुरू पहुंचली.\nकरिया धन पर रोक लगावे के तरीका पर सुझाव देबे वाली समिति छह महीना में आपन रिपोर्ट सँउपी, बतवले वित्त राज्य मंत्री एस. पलाणिमणिक्कम.\nमाकपा से निष्कासित एगो नेता के घरे कई साल पहिले गइला खातिर केरल के पूर्व मुख्यमंत्री और माकपा नेता वी. एस. अच्युतानंदन पर विवाद हो रहल बा.\nदिल्ली उच्च न्यायालय शुक का दिने एयर इंडिया के पायलटन से 10 दिन के हड़ताल करे खातिर सार्वजनिक तौर पर माफी मांगे के कहलसि.\nदेश के चिकित्सा पर्यटन उद्योग का आकार 2015 ले बढ़के 10,800 करोड़ रुपिया के हो जाई. एह दौरान देश में इलाज करावे आवे वाला विदेशियन के गिनिती 32 लाख से बेसी हो जाई.\nराष्ट्रमंडल खेल का समय शुरू भइल कनाट प्लेस के नवीकरण के काम आजु ले पूरा नइखे भइल आ एह पर अधिका खरचो हो रहल बा. कहलसि सीएजी.\nदिल्ली उच्च न्यायालय सुरेश कलमाडी के ओह याचिका के खारिज कर दिहलसि जवना में ऊ संसद के मानसून सत्र में शामिल होखे खातिर अदालत से अनुमति मँगले रहले.\nदवा निर्माता कम्पनी रैनबेक्सी लेबोरेटरीज के मौजूदा कारोबारी साल का पहिला तिमाही में शुद्ध लाभ पिछला साल के समान तिमाही का तुलना में 25 फीसदी कम रहल.\nसर्वोच्च न्यायालय शुक का दिने कर्नाटक के बेल्लारी में लौह अयस्क खनन पर लगावल आपन रोक आंशिक रूप से हटा लिहलसि आ राष्ट्रीय खनिज विकास निगम के अपना दू गो पट्टा पर खनन शुरु करे के कहलसि.\nसीएजी रेलवहू के कार्य-शैली पर सवाल उठवले बाड़न. सीएजी का रिपोर्ट में कहल गइल बा कि दूर-दराज का इलाकन में रेल पटरी बिछावे के काम पूरा होखे में बीसन साल के देरी हो चुकल आ अबहियो तय नइखे कि काम कब ले पूरा होई.\nमध्य प्रदेश का मंदसोर जिला में अवैध शराब कारोबारी बियफे का रात छापा मारे आइल पुलिस दल पर हमला बोल दिहले सँ जवना से चार गो जवान घवाहिल हो गइले.\nखनन क्षेत्र में प्रत्यक्ष विदेशी निवेश एहसाल पिछला साल से बेसी रहल. ई बाति सरकार लोकसभा में बतवलसि.\nकांग्रेस नेता रेणुका चौधरी आ राशिद अल्वी के पार्टी के राष्ट्रीय प्रवक्ता बनावल गइल बा. पूर्व केंद्रीय मंत्री सुरेश पचौरी के पार्टी के शोध अउर समन्वय विभाग के प्रमुख बनावल गइल बा.\n‘भारी घपलाबाजी’ खातिर शीला दीक्षित आ कलमाडी जिम्मेदार : सीएजी\nमौजूदा कारोबारी साल का पहिला तिमाही में बिजली आपूर्ति में 6.6 फीसदी के कमी रहल सुशील कुमार शिंदे\nदेश भर के सार्वजनिक बैंक, कई निजी बैंक, विदेशी बैंक, क्षेत्रीय ग्रामीण बैंक अउर सहकारिता बैंक के नौ गो कर्मचारी संघ के करीब 10 लाख कर्मचारी शुक का दिने हड़ताल पर रहले जवना चलते देश भर में आर्थिक गतिविधि में बाधा आइल.\nमहाराष्ट्र में एगो दिवालिया भइल बैंक के सैकड़ों जमाकर्ता बियफे का दिने आपन पइसा मँगले. बैंक के भारतीय रिजर्व बैंक अपना नियंत्रण में ले लिहले बा.\nनई दिल्ली रेलवे स्टेशन से हवाई अड्डे का बीच एयरपोर्ट मेट्रो एक्सप्रेस लाइन पर भीड़भाड़ वाला समय में अब हर 15 मिनट पर ट्रेन चलावल जाई.\nआपत्तियन का बावजूद पीएमओ राष्ट्रमण्डल खेल आयोजन समिति के अध्यक्ष पद पर कलमाडी के नियुक्ति कइलसि : सीएजी.\nअंतर्राष्ट्रीय बाजार के नकारात्मक संकेत का चलते देश के शेयर बाजार में सेंसेक्स 387.31 अंक के गिरावट का साथ आ निफ्टी 120.55 अंक का गिरावट का साथ बंद भइळ.\nएयर इंडिया प्रबंधन कहले बा कि सगरी कर्मचारियन के जून-जुलाई के वेतन के भुगतान सोमार तक कर दिहल जाई.\nमध्य प्रदेश के छतरपुर जिला में फरार आरोपियन के पकड़े गइल पुलिसवालन के गाँववाले पिटाई कर दिहले आ सिपाहियन के वर्दीओ फाड़ दिहले.\n2जी स्पेक्ट्रम आवंटन घोटाला में आरोपित स्वान टेलीकॉम सीबीआई के विशेष अदालत में कहलसि कि ओकरा लाइसेंस ला बैंक गारंटी आ दस्तावेजन के जरूरत का बारे में पहिले से ना मालूम रहल.\nओडिशा का कंधमाल जिला के कोटगढ़ पुलिस चौकी में पड़त माटिकेड़ा गांव का लगे नक्सली दू आदमी के हत्या कर दिहले.\nकिसानन खातिर समय पर मौसम सम्बंधी चेतावनी जारी कइला से सरकार के सालाना 50,000 करोड़ रुपये के फायदा हो रहल बा.\nजम्मू कश्मीर के सोपोर में पिछला दिने हिरासत में भइल एगो युवक के मौत का खिलाफ प्रदर्शन के आह्वान का बाद कईगो अलगाववादी नेता लोग के शु क का दिने घर में नजरबंद कर दिहल गइल.\nराष्ट्रमंडल खेल आयोजन में अनियमितता के आरोप से कानून मंत्री सलमान खुर्शीद मुख्यमंत्री शीला दीक्षित के बचाव कइले बाड़न.\nसर्वोच्च न्यायालय शुक का दिने कीटनाशक के हानिकारक प्रभावन के जाँच करे वाली समिति के विशेषज्ञन से इंडोसल्फान के निर्यात के मुद्दा पर सुझाव मंगलसि.\nअजमेर जेल में उमिर कैद के सजा काटत 80 साल के एगो पाकिस्तानी नागरिक के दया याचिका राजस्थान के गृह विभाग मंजूर कर लिहलसि. अब उनका के जल्दिये रिहा कर दिहल जाई.\nसीएजी रपट पर चर्चा खातिर आजु दिल्ली मंत्रिमंडल के बैठक होके जा रहल बा. रपट में मुख्यमंत्री शीला दीक्षित के अनियमितता खातिर जिम्मेदार बतावल गइल बा.\nहिमाचल प्रदेश में एगो बड़का सरकारी अधिकारी के रहे के बंगला बनावे खातिर ट्यूडर शैली में बनल एगो ब्रिटिश काल के मकान ढहा दिहल गइल.\nअवैध खनन का आरोप में गिरफ्तार गोवा के एनसीपी नेता जीतेंद्र देशप्रभु के सीना में तकलीफ का शिकायत पर अस्पताल में भर्ती करावल गइल बा.\nतय समय में असम समस्या के समाधान चाहत बिया उल्फा.\nकांग्रेस की राष्ट्रीय अध्यक्ष सोनिया गांधी के जल्दी ठीक होखे के कामना का साथ इंदौर के खजराना गणेश मंदिर में शुक का सबेरे से महामृत्युंजय जाप कइल जा रहल बा.\nराज्यसभा में विपक्षी सदस्य राष्ट्रमंडल खेल आ उर्वरक सब्सिडी समेत पांच मुद्दन से जुड़ल सीएजी रपट के प्रति ना मिलला पर शुक का दिने नाराजगी जाहिर कइले. कहले कि सरकार घोटालन के दबाने में लागल बिया.\nकश्मीर में संविदा पर बहाल शिक्षक पिछला एक हफ्ता से आपन मांग लेके अनशन पर बइठल बाड़े बाकिर केहू ओह लोग के सुधि नइखे लेत. असल में रमजान महीना में त लोग वइसही रोजा राखत बा.\nकांग्रेस अध्यक्षा सोनिया गांधी के विदेश में सफल शल्य चिकित्सा का बाद उनुका स्वास्थ्य में सुधार हो रहल बा.\nअब टीबी के पता लगावे खातिर पेशाब के जाँच के इस्तेमाल हो सकेला. ई बाति दिल्ली के ‘इंटरनेशनल सेंटर फॉर जेनेटिक इंजीनियरिंग एंड बायोटेक्नोलॉजी’ के वैज्ञानिक कहले बाड़न.\nसर्वोच्च न्यायालय ‘वोट ला नोट’ मामिला के धीमा जांच खातिर शुक का दिने दिल्ली पुलिस के फटकार लगवलसि. दिल्ली पुलिस तीन हफ्ता के अउरी समय मँगलसि पूरा रिपोर्ट खातिर. अदालत जानल चाहत बिया कि रूपिया आइल कहाँ से.\n2010 दिल्ली राष्ट्रमंडल खेल आयोजन में कथित अनियमितता पर नियंत्रक अउर महालेखा परीक्षक के रिपोर्ट आजु शुक का दिने संसद में पेश कइल जाई.\nसार्वजनिक क्षेत्र के बैंकन के विनिवेश का खिलाफ आजु शुक का दिने देश भर के करीब 10 लाख सरकारी बैंककर्मी हड़ताल पर बाड़े.\nदिल्ली में यमुना बैंक मेट्रो स्टेशन पर शुक का सबेरे एगो सीआईएसएफ जवान अपने महिला सहयोगी के गोली मारके हत्या कर दिहलसि आ बाद में अपनहु के गोली मार लिहलसि.\nदेश के शेयर बाजारन में आजु शुक का दिने शुरुआती कारोबार में तेज गिरावट का चलते सेंसेक्स में 342.80 अंक के गिरावट हो गइल.\nमध्य प्रदेश में भाजपा संगठन अउर सरकार के अपने लोग बेसी परेशान कर के रखले बा.\nलोक नायक जय प्रकाश अस्पताल के रेडियोधर्मी कचरा खुला में फेंकला आ लोग के जीवन खतरा में डाले का मामिला में नोटीस दिहल गइल बा.\nसीबीआई के आपने 76 गो अधिकारी अलग अलग आरोपना का चलते कटघरा में बाड़न.\nप्रणब मुखर्जी के बेटा अभिजीत मुखर्जी के कांग्रेस पार्टी के पश्चिम बंगाल इकाई के महासचिव बनावल गइल बा. एकरा अलावे उनुका के अखिल भारतीय कांग्रेस कमेटीओ के सदस्य बनावल गइल बा.\n‘सुरक्षा हित में’ सूचना के अधिकार (आरटीआई) कानून का दायरा से सीबीआई के बाहर राखल गइल बा.\nझारखण्ड पुलिस महानिदेशक गौरी शंकर रथ के कहना बा कि नक्सलियन का खिलाफ आंदोलन में पश्चिम बंगाल सरकार के नरमी बरतला का चलते झारखण्ड सरकार के अभियान में बाधा आवत बा.\nदिल्ली पुलिस बियफे का दिने वोट खातिर नोट मामिला में आपन जांच रिपोर्ट बन्द लिफाफा में सर्वोच्च न्यायालय के सँउप दिहलसि.\nदूरसंचार कम्पनी स्वान टेलीकॉम दिल्ली उच्च न्यायालय के बियफे का दिने बतवलसि कि रेडियो आवृति वायुतरंग के सही बाजार दाम तय करे के अधिकार नियंत्रक आ महालेखा परीक्षक (सीएजी) का लगे नइखे.\nकराची में हिंसा के असल कारण अफगान समस्या के बतवले प्रधानमंत्री गिलानी.\nमध्य एशिया के ऊर्जा सम्पन्न किर्गिस्तान गणराज्य अपना देश में एही साल अक्टूबर में होखे वाला राष्ट्रपति चुनाव के ठीक से करावे खातिर भारतीय चुनाव आयोग के सहयोग मँगले बा.\nदक्षिण-पश्चिमी ईरान के एगो तेल पाइपलाइन में शुक का दिने विस्फोट हो गइल. कारण के अबही पता नइखे चलल. जाँच हो रहल बा.\nनिर्वासित तिब्बती धर्मगुरु दलाई लामा के नेपाल स्थित दूत, थिलेय लामा के उनुका निजी सचिव सुभाष आचार्य सहित पुलिस गिरफ्तार कर लिहले बिया.\nयिंगलक शिनावात्रा शुक का दिने थाईलैंड के पहिलका महिला प्रधानमंत्री बन गइली. शिनावात्रा के नेतृत्व में फेउ थाई पार्टी एक महीना पहले भइल चुनाव में जीतल रहे.\nलीबिया में विद्रोही मुअम्मार गद्दाफी के बेटा के उत्तर अटलांटिक संधि संगठन के हवाई हमला में मरा जाये के दावा कइले बाड़े. लीबिया सरकार एह बाति के खारिज कइले बिया.\nसुरक्षा बल से उत्पीड़ित आ शरणार्थी अधिकारन से वंचित नेपाल के असहाय तिब्बती शरणार्थी शुक का दिने सरकार से निहोरा कइले कि नयका संविधान में सगरी शरणार्थियन के अधिकार सुनिश्चित करावल जाय.\nब्राजील के रक्षा मंत्री नेल्सन जॉबिम इस्तीफा दे दिहले बाड़न. अब पूर्व विदेश मंत्री सेल्सो एमोरिम उनुकर जगहा लीहे.\nचीन में एगो तीन साल के बच्ची बस में अकेले बंद रह गइल जवना से ओकर मौत हो गइल.\nकाहिरा स्थित अरब लीग के मुख्यालय पर कुछ अज्ञात व्यक्ति पेट्रोल बम से हमला कइले.\nरउरा मानी चाहे ना, लेकिन दुनिया के सबले विकसित देश अमेरिका के हर सातवां नागरिक आजु जीये खातिर भोजनो ला सरकारी सहायता पर निर्भर बा.\nरूसी राष्ट्रपति दमित्री मेदवेदेव कहले बाड़न कि अमेरिकी राष्ट्रपति बराक ओबामा से होखेवाला उनुकर भेंट का बाद मास्को आ वाशिंगटन का बीच सहयोग बढ़ सकेला.\nफ्रांस के रक्षा मंत्री जेरार्ड लोंगेट कहले बाड़न कि उनुकर देश अपना विमानवाहक पोत चार्ल्स द गॉल के मरम्मत खातिर लीबिया से वापिस बोलाई.\nपोलैंड के दिवंगत राष्ट्रपति लेख केचिंस्की के मौत वाला विमान हादसा के जांच रपट अइला का बाद ओहिजा के वायुसेना के एगो खास रेजीमेंट के खतम कर दिहल गइल बा आ ओकरा 14 गो माथ अधिकारियन के बर्खास्त कर दिहल गइल बा.\nदक्षिणी कैलीफोर्निया से लेके उत्तरी कैलीफोर्निया ले अमेरिका के 15 गो राज्य एह समय भयानक गरमी का चपेट में बाड़े.\nपाकिस्तान के राष्ट्रपति आसिफ अली जरदारी कहले बाड़न कि इतिहासकार आ विद्वानन के चाहीं कि इतिहास सहेजे के काम तटस्थ होके कइल जाव.\nअमेरिकी उपराष्ट्रपति जो बिडेन 16 अगस्त से चीन, जापान अउर मंगोलिया के यात्रा पर निकलीहे.\nरूस के राष्ट्रपति दमित्रि मेदवेदेव सीरिया के राष्ट्रपति बशर अल-असद के चेतवले बाड़न कि अगर ऊ विपक्षी पार्टी का साथ मिलके सीरिया संकट के समाधान नइखन निकालत त रूसे एहदिसाईं कुछ ठोस कदम उठाई.\nअभिनेत्री प्रियंका चोपड़ा संगीत का दुनिया में डेग धइले बाड़ी जवना खातिर शाहरुख खान, प्रीति जिंटा, फरहान अख्तर, रीतेश देशमुख आ फिल्म निर्माता कुणाल कोहली उनुका के शुभकामना दिहले बाड़े.\nआयकर के छापा का बाद कुछ दिन से फिलिमन से दूर रहत दक्षिण भारतीय सिनेमा के मशहूर अभिनेता ममूटी अब शूटिंग पर लवट आइल बाड़न.\nअभिनेता रोवन एट्किन्सन एगो दुर्घटना में मरे से बाल-बाल बच गइले जब उनुकर कार एगो पेड़ से टकरइला का बाद तीन चक्कर लगा के एगो राह देखावे वाला बोर्ड से टकरा के रह गइल.\nअब बॉलीवुड में रोमांस ना ‘ब्रोमांस’ के बोलबाला बा. बॉक्सऑफिस पर ‘जिंदगी ना मिलेगी दोबारा’, ‘देहली बेली’ अउर ‘प्यार का पंचनामा’ जइसन ब्रोमांस फिलिम खूब चलत बाड़ी सँ. ब्रोमांस के मतलब होला दोस्तन में भाईयन लेखा प्यार.\nमशहूर गायिका रिहाना जब से बारबाडोस आइल बाड़ी तबहिये से अपना पुरनका यार नेगस सेली का साथे लउकत बाड़ी.\nहॉलीवुड अभिनेत्री डेनिस रिचर्ड्स कहले बाड़ी कि ऊ अपना पुरनका यार चार्ली शीन का साथे कबहियो रोमांस ना करीहे काहे कि अब ऊ बुढ़ा गइल बाड़ी.\nहालीवुड अभिनेत्री किम कैट्रल इच्छामृत्यु के वैधता दिआवे खातिर चलावल जा रहल आंदोलन के समर्थन दीहे.\nहॉलीवुड के एक्शन अभिनेता जैसन स्टैथहैम हालीवुड हिल्स में बनल अभिनेता बेन स्टिलर के हवेली 71.9 लाख पाउंड में खरीद लिहले.\nगायिका टेलर स्विफ्ट एगो यात्रा का दौरान अमेरिकी सैन्य कब्रिस्तान चहुँप के ओहिजा शहीदन के कब्रन पर श्रद्धांजलि अर्पित कइली.\nगायिका लेडी गागा प्रख्यात गायक टोनी बेनेट के जन्मदिन पर एगो वीडियो संदेश भेज के शुभकामनाएं दिहली.\nअभिनव मुकुंद (नाबाद 113) का शानदार शतकीय पारी आ वी.वी.एस. लक्ष्मण (49) अउर अमित मिश्रा (48) के बढ़िया बल्लेबाजी का चलते भारतीय क्रिकेट टीम काउंटी क्लब नार्थेम्पटनशायर के साथ काउंटी मैदान पर होत दू दिन के अभ्यास मैच में मजबूत स्थिति में पहुंच गइल बिया.\nअमेरिकी फुटबाल टीम अगिला साल भारत में शुरू होखे जा रहल भारतीय एलिट फुटबाल लीग में हिस्सा लेबे के तइयार हो गइल बिया.\nपेट्रोलियम स्पोर्ट्स प्रोमोशन बोर्ड के पूर्व राष्ट्रीय चैम्पियन आलोक कुमार सीनियर राष्ट्रीय स्नूकर चैम्पियनशिप में जीत का साथे शुरूआत कइले बाड़न. ऊ अपना पहिला लीग मैच में गोवा के निगेल डिसूजा के 3-0 से हरा दिहलन.\nभारत की अंडर-16 फुटबाल टीम मालदीव के 5-0 से हराके सैफ चैम्पियनशिप का सेमीफाइनल में पहुंच गइल बिया.\nआस्ट्रेलिया के ट्वेंटी-20 टीम के कप्तान कैमरन व्हाइट के कहना बा कि श्रीलंका का खिलाफ होखे वाली श्रृंखला जीत के उनुकर टीम आपन भुलाइल प्रतिष्ठा फेर से पावे खातिर पहिला डेग बढ़ाई.\nआस्ट्रेलिया के टेस्ट आ एकदिना टीम के कप्तान माइकल क्लार्क के श्रीलंका के साथ होखे जा रहल तीन मैचन के टेस्ट श्रृंखला में युवा स्पिनर नाथन ल्योन पर बहुते भरोसा बा.\nअभ्यास मैच में भोजनकाल तक भारत के2विकेट पर 87 रन.\nहरारे टेस्ट : रुबेल हसन (84/3) आ कप्तान शाकिब अल हसन (62/3) के कसल गेंदबाजी का सहारे बांग्लादेश क्रिकेट टीम हरारे स्पोर्ट्स क्लब मैदान पर जारी पहिलका टेस्ट मैच का दुसरा दिने जिम्बाब्वे के पहिलका पारी 370 रन पर समेट दिहलसि.\nएकदिना टीम चुनत घरी खिलाड़ियन के फिटनेस एगो बड़हन मुद्दा रही.\nएशिया चैम्पियंस ट्रॉफी हॉकी में भारत के पहिलका मैच चीन से होखी.\nएकदिना आ बीस बीसा टीम खातिर भारतीय टीम के चयन शनिचर का दिने होई.\nइंग्लैंड क्रिकेट टीम के स्पिन गेंदबाज ग्रीम स्वान मानत बाड़े कि उनुकर टीम विश्व की सर्वोच्च वरीयता वाली टेस्ट टीम भारत के खिलाफ चारो मैच जीत सकेले.\nलेग मैसन क्लासिक टेनिस टूर्नामेंट में भारत के सोमदेव देवबर्मन दुसरका दौर में आ युगल में रोहन बोपन्ना आ अहसाम उल हक कुरैशी के जोड़ि पहिलके दौर में हार गइले.\nराष्ट्र मंडल खेलों में अनियमितता वाला नियंत्रक अउर महालेखा परीक्षक के रपट लेके भाजपा शुक का दिने मुख्यमंत्री शीला दीक्षित पर हमला तेज कर दिहलसि.\nवीरेंद्र सहवाग बपिछला महीना आपन ऑपरेशन करे वाला सर्जन एंड्रयू वॉलेस से मिले चुपाचोरी लंदन आइल रहले आ केहू के खबर ना लागे दिहले. सहवाग अपना चोटिल कंधा में इंजेक्शन लगवा के वापिस लवट आइल रहले.\nइंग्लिश क्रिकेट टीम के स्पिन गेंदबाज ग्रीम स्वान खुद के 10 अगस्त से एजबेस्टन में भारत के साथ खेले जाये वाला तीसरा टेस्ट मैच खातिर फिट बतवले बाड़े.\nटटका खबर, कवनो खबर छूटे ना.4अगस्त


सगरी खबर भोजपुरी में (बियफे, 18 जून 2015) – टटका खबर\n21 जून का दिने पूरा दुनिया विश्व योग दिवस मनावे के तइयारी में बावे त इहो जाने जोग बा कि दुनिया के अकेला योग विश्वविद्यालय बिहार के मुंगेर बा. एह बिहार स्कूल आफ योग के स्थापना साल 1964 में स्वामी सत्यानंद जी कइले रहीं आ तब से लगातार ई संस्थान योग के शिक्षा देत आइल बा.\nनीतीश कुमार जीतन राम माँझी के विभिषण बता दिहलन त लोग सवाल करत बा कि विभिषण त राम का साथे चल गइलन. माने किे भाजपा राम हिय नीतीश का नजर में. अब ऊ इहो बता देस कि बिहार के राजनीति के रावण के हऽ?\nभाजपा के पुरनिया नेता लालकृष्ण आडवाणी आपन बात इशारे में कहेलन जवना के मतलब लोग अपना अपना हिसाब से निकाल लेला. अब एगो अंगरेजी अखबार के इंटरव्यू देत कह दिहलन कि देश में आपातकाल फेरू से ना लागी ई बात ऊ ना कह सकस काहे कि खतरा बरकरार बा. कहलन कि हो सकेला कि आगे चल के फेरू नागरिक के मौलिक अधिकारन में कटौती कर दीहल जाव. हमेशा से मोदी विरोधी रुख अपनवले राखे वाला मीडिया खातिर एकर बस एक मतलब बा कि पीएम मोदी जरूरत पड़ला पर आपातकाल लगा सकेलें.\nआजु बियफे का दिने मुंबई शेयर बाजार में तेजी दर्ज भइल. सेंसेक्स 283.17 चढ़ के आ निफ्टी 83.05 अंक बढ़ के बंद भइली सँ.\nसीबीएसई सुप्रीम कोर्ट से कहले बावे कि चार हप्ता का भितरे दुबारा से प्रीमेडिकल टेस्ट करा लीहल संभव नइखे. ऊ चाहत बावे कि ओकरा अउरी समय दीहल जाव.\nअमेरिका साउथ कैरोलिना राज्य में चार्ल्सटन के ऐतिहासिक ब्लैक चर्च में भइल गोलीबारी से नाहियो त नौ जने के मौत हो गइल बा.\nइस्लामी आतंकी संगठण अल कायदा अमेरिका खातिर जासूसी करे के आरोपी दू गो जासूसन के सरेआम फांसी पर लटका दिहलसि. बतावल जात बा कि अपना नेता अबू बशीर नासिर अल वुहायशी के मौत के बदला लेबे खातिर अइसन कइलसि.\nआईआईटी जेईई के नतीजा काल्हु बुध के देर साँझ घोषित क दीहल गइल बा.भितरे बलिया के सुखपुरा आ इदरपुर इलाका में साँप कटला का चलते एगो औरत समेत तीन लोग के मौत हो गइल बा.\nबलिया जिला के उभांव के हल्दीरामपुर में ब्रह्म बाबा स्थान का नियरा पोखरा में नहात घरी दू गो बचवा डूब गइलन स. तिसरका के लोग बचा लीहल बाकिर दू गो के लाश निकालल गइल.\nगाजीपुर सदर ब्लाक के हुसैनपुर गांव के बिंद बस्ती में बुध का दिने सर्वे करे आइल दू गो सफाई कर्मियन के पिटाई क दीहल लोग. ओकनी के कहना बा कि तमंचो देखावल लोग.\nदेवरिया के न्यू कालोनी के एगो निजी अस्पताल में बुध का फजीरे एगो प्रसूता के मौत भइला का बाद ओकरा परिवार के लोग जम के हंगामा कइल. एह दौरान अस्पताल के संचालक आ कर्मचारी ताला लगा के भाग निकलले. बतावल जात बा कि रुद्रपुर तहसील के जाफराबाद के एगो प्रसूता के मौत अस्पताल के लापरवाही का चलते हो गइल.\nदेवरिया के मझौलीराज के एगो औरत के मौत सलेमपुर के दक्खिनवारी ढाला पर रेललाईन पार करत घरी बापूधाम एक्सप्रेस से कटा के हो गइल.डवाराणसी में मुस्लिम महिला फाउंडेशन आ मुस्लिम राष्ट्रीय मंच मिल जुल के बुध का दिने विशाल भारत संस्थान के हुकुलगंज कार्यालय में योग शिविर लगवलसि जहाँ फाउंडेशन के अध्यक्षा नाजनीन अंसारी बुर्कानशीन मेहरारुवन के योग के महत्व समझवली. अंसारी अपनहु बुर्का पहिरले रही. एह मौका पर मुख्य अतिथि रहलन पंचगंगा फाउंडेशन के अध्यक्ष डा.हेमंत गुप्ता जिनका हाथे ‘योग और इस्लाम’ नाम के एगो किताब के लोकार्पण करावल गइल.\nबक्सर जिला के केसठ प्रखंड के खरवनियां गांव बिजली चोरी करे वालन के खिलाफ बुध का दिने छापामारी कइल गइल आ कतिकनार पंचायत के मुखिया चितनारायण सिंह समेत बीस जने के बिजली चोरी करत पकड़ल गइल.\nबक्सर जिला के चौसा में बनत रेल ओवर ब्रिज बनावे वाली कंपनी के मुंशी के बियफे का दिने सड़क हादसा में मौत हो गइल.\nभोजपुर जिला के खजुरिया पंचायत के मुखिया संतोष कुमार सिंह के चुनाव के मुंसिफ मजिस्ट्रेट के अदालत अवैध घोषित करत दुसरका जगहा आइल आदमी के विजयी घोषित करे के कहले बिया.\nभोजपुर जिला के हसनबाजार इलाका मेंं मंगल के देर रात एगो स्कार्पियो सड़क किनारे के पेड़ से टकरा गइल जवना से ओह पर सवार लोग घवाहिल हो गइल. अस्पताल ले जाए का राह में बिहिया के एगो आदमी के मौत हो गइल एह हादसा का चलते.\nगोपालगंज जिला के चौराव गांव में मंगल का रात पड़ल डकैती में एगो घर के लोग के घवाहिल क के लाखो रुपिया के गहना नकदी लूट ले गइले सँ.\nसारण जिला के रसूलपुर-चैनपुर सड़क पर मंगल का रात दू गो मोटरसाइकिल अपने में टकरा गइली सँ जवना से एगो नवही के मौत हो गइल आ दू जने घवाहिल हो गइले.\nछपरा जंक्शन पर रेलगाड़ियन के बढ़त भीड़ से निपटे खातिर दू गो अउर प्लेटफार्म बढ़ावे के फैसला कले बिया रेलवे. काल्हु वाराणसी मंडल के डीआरएम छपरा जंक्शन आ छपरा कचहरी टीसन के दौरा करे आइल रहलन त ई बात बतवलन.\nसारण आ सिवान जिला के दहशत मे राखे वाला राजू नट के मशरख पुलिस मंगल का रात में गिरफ्तार क लिहलसि. बाद में ओकरा के छपरा जेल भेज दीहल गइल.\nबेतिया के नौतन प्रखंड के मडुआहां गांव में ट्रांसफॉर्मर चोरावत दू गो चोर के गाँव के लोग ध लीहल आ पुलिस के सँउप दीहल.


चांसो बाईचांस ना मिले – Anjoria\nअक्टूबर 30, 2014 जयंती पान्डेय, भोजपुरी, लस्टम पस्टम\nअचके रामचेला आ के कहले बाबा लस्टमानंद से कि हो बाबा जानऽ तारऽ ई मोदी सरकार जे बा नऽ से झूठहुं हाला मचवले बा कि महंगी कम हो गइल, लेकिन सांचो महंगी कम कहां भइल बा. जवन एक दूगो चीज के दाम घटल बा ऊ तऽ चांस हऽ बस. बाबा झुंझुआ गइले आ कहले, जबसे मोदी भाई के सरकार बनल बा तबसे कई लोगन के पेट में पानी नइखे पचत. जबे देखऽ तबे ऊ लोग मोदी सरकार के आ ओकर काम के पानी पी पी के कोसऽता लोग. अब देखऽ ई कवनो बात भइल कि लोग सुतत-बइठत कहऽत रहे कि ई मुई महंगी घटते नइखे. अब जब महंगी कम हो गइल आ उहो दिवाली के ठीक पहिले तऽ लोग माने के तैयार नइखे कि अच्छा दिन आ रहल बा. अतने ना इहो कहऽता लोग कि महंगी तऽ अपने से घट गइल हऽ. बेकारे सरकार आपन पीठ ठोक रहल बिया.\nरामचेला कहले, बाबा अर्थशास्त्र हम पढ़ल बानी अपना इस्कूल के दिन में. ई बतावऽ कि सरकार के कवन अइसन काम बा जेह से महंगी घट गइल. ऊ तऽ यूक्रेन के उपरवांती हो के रूस आ अमरीका लड़ पड़ल लोग आ तेल के दाम घट गइल. ई महंगी तऽ बाईचांस घट गइल.\nबाबा कहले, राम चेला देखऽ, तूं मोदी भाई के कामयाबी से जरऽतारऽ. ई बतावऽ कि बाईचांस खाली बाईचांसें हो जा ला. अगर होखे के रहित तऽ मनमोहन काका के जमानो में दू एक बार होखित कि ना. मोहनो काका के जमाना में रूस रहे, अमरीको रहे आ यूक्रेनो रहे लेकिन ओकनी के मामला कबो ना फंसल. कबो टंटा ना भइल. अब मोदी जी के किस्मत से ओकनी का भिड़ गइले सन तऽ का होई. पीठिया तऽ उनही के ठोकाई. रामचेला चांसो बाईचांस ना होला. अब जहां ले करे के सवाल बा रामचेला तुंहुं पुरनका जमाना में बाझल बाड़ऽ. अरे ऊ जमाना अलग रहे जब कहल ना जात रहे खाली कइल जात रहे. अब कइला से बेसी जरूरी कहल बा. ना कहबऽ तऽ बुरबक कहइबऽ. अब बोलले के जमाना बा. मुंह से बोल के फोन आ कम्प्यूटर चल जाऽताऽ तऽ आदमी के नेतागीरी काहे ना चली. अरे ऊ जमाना नइखे कि चुप्पा बोलता के हराई अब तऽ जेतने बड़हन बोलता होई ऊ सबके हरा दी, जान गइलऽ राम चेला. आ सरकार जे बा ऊ बोलता आ तूं हारऽ तारऽ काहे कि तूं ओतना ना बोलऽ पइबऽ.


टटका खबर, बुध, १४ जुलाई – Anjoria\nजुलाई 14, 2010 news in bhojpuri, टटका खबर, भोजपुरी समाचार\nआरक्षण कवनो सीमा तक हो सकेला बशर्ते\nसुप्रीम कोर्ट १६ नवम्बर १९९९२ के दिन दिहल अपना फैसला में कहले रहे कि आरक्षण पचास फीसदी से बेसी ना कइल जा सके. अब सुप्रीमे कोर्ट संकेत दिहले बा कि आरक्षण कवनो सीमा तक हो सकेला बशर्ते दलित आ पिछड़ा वर्ग के विश्वास करे लायक आंकड़ा मौजूद होखे. कोर्ट का सामने तमिलनाडु, कर्नाटक, आ उड़ीसा में पचास फीसदी से बेसी के आरक्षण का खिलाफ दायर याचिका पर कोर्ट ई राय दिहले बा. कोर्ट तमिलनाडु सरकार के कहले बा कि ऊ ६९ प्रतिशत के आरक्षण पिछड़ा वर्ग आयोग का सामने राखे आ ओहिजा एक साल का भीतर सिद्ध करे कि ओकरा लगे एह से जुड़ल विश्वास करे लायक आंकड़ा मौजूद बा. कर्नाटक आ उड़ीसा के आरक्षण पर पहिले से सुप्रीम कोर्ट के रोक बा. तमिलनाडु अपना प्रावधान के संविधान के नवीं सूची में डाल दिहले बा जवना के न्यायायिक समीक्षा ना हो सके. उड़ीसा आ कर्नाटको सरकार के कहल गइल बा कि उहो लोग अपना पिछड़ा आयोग का सामने विश्वसनीय आंकड़ा के सबूत पेश करो.\nआईएएस के परीक्षा प्रणाली में बदलाव\nसिविल सर्विस परीक्षा पास करे वाला लोग के हर महकमा के काम देखे होला एहसे वैकल्पिक विषय के परीक्षा के उपादेयता पर सवाल खड़ा कइल जा सकेला. अब तक प्रारम्भिक परीक्षा में डेढ़ सौ अंक के सामन्य ज्ञान आ तीन सौ अंक के वैकल्पिक विषय के परीक्षा लिहल जात रहे. अगिला परीक्षा से वैकल्पिक विषय हटा दिहल जाई आ ओकरा जगहा एप्टिच्यूड टेस्ट लिहल जाई. एप्टिच्यूड आ सामान्य ज्ञान के अंक बराबर के होखी. एप्टिच्यूड परीक्षा से देखल जाई की परीक्षार्थी सिविल सर्विसेज लायक बा कि ना. एह बदलाव से अब तक तइयारी में लागल संभावित परीक्षार्थी लोग के नया तरीका से तइयारी करे के पड़ी.\nसबसे कम उमिर के प्रोफेसर बनल तथागत\n२२ साल का उमिर में बिहार के अतिशय प्रतिभाशाली डा॰ तथागत मुंबई आईआईटी में असिस्टेन्ट प्रोफेसर का पद पर १९ जुलाई के योगदान दीहें आ ओकरा साथही देश में सबसे कम उमिर के प्रोफेसर होखे के गौरव हासिल कर लीहें. तथागत के सपना बा नोबल पुरस्कार जीतल आ अबही ऊ क्वांटम कम्प्यूटर का क्षेत्र में शोध कर रहल बाड़न. आईआईटी मुंबई उनका के एह शोध खातिर दस लाख रुपिया के अनुदानो दे रहल बा. डा॰तथागत इण्डियन इंस्टीच्यूट आफ साइंस, बेंगलुरु से पीएचडी कइले रहले.\nआरा छपरा पुल के शिलान्यास हो गइल\nबिहार के मुख्यमंत्री नीतीश कुमार काल्हु छपरा के राजेन्द्र स्टेडियम में आयोजित एगो समारोह में पुल खातिर शिलादान कइले. पुल छपरा के डोरीगंज आ आरा के बबुरा का बीच बने जा रहल बा आ गंगा सरयू के संगम स्थल पर बा. एह पुल का बनला का बाद आरा छपरा के सड़क दूरी मौजूदा १३५ किलोमीटर से घट के ५० किलोमीटर रह जाई. नीतीश कुमार बतवले कि पुल खातिर सगरी इन्तजाम हो चुकल बा आ रुपयो के व्यवस्था पूरा बा. ६७५ करोड़ रुपिया के लागत से बने वाला ई पुल चार साल का भीतर बन के तइयार हो जाई. ई पुल अब तक के सबले बड़ लागत वाला सड़क पुल होखी. एकरा के बिहार राज्य पुल निर्माण निगम खुदे बनाई.\nचीनी के रोगियन खातिर एगो खुशखबरी\nदेश में चीनी के बीमारी मधुमेह के शिकार मरीजन के संख्या दिन पर दिन बढ़ल जात बा. एहमें टाइप वन के मरीजन के रोजाना दू से तीन बेर इंसुलिन के सुई लगवावे के पड़ेला. अब भारतीय राष्ट्रीय रोग प्रतिरक्षण संस्थान के वैज्ञानिक इंजेक्शन के एगो नया विधि इजाद कइले बाड़े जवना का बाद एगो सूई लिहला का बाद मरिज तीन महीना तक रोग मुक्त रह सकेला. बाकिर ई तरीका तुरते उपलब्ध नइखे होखे जा रहल. अबही एकरा के जानवरन पर आजमावल गइल बा आ ओकरा बाद कड़ा सुरक्षा नियमन के पालन करत आदमी पर परीक्षण होखी. ओहमें सफल होखला के बादे एकरा के उपलब्ध करावल जा सकी.\nबीमा करे के ओकर किश्त ना भरे वालन के अब जुर्माना देबे के होखी\nइरडा यूलिप खातिर ढेर सारा नियम बनवले बा जवना से कि निवेशक के जोखिम कम हो सके. एह नियम का साथे एगो अउरी नियम बनावल गइल बा जवना से कि निवेशक बहुते सोच समुझ के यूलिप के पालिसी लेस. पालिसी लिहला के बाद अगर चार साल का भीतर प्रीमियम भरल भुला गइनी भा ना कइनी त अब एक हजार से छह हजार रुपिया तक के जुर्माना देबे के पड़ी. पांचवा साल का बाद प्रीमियम ना भरला पर पालिसी कालातीत हो जाई आ ओकरा बाद लॉकइन अवधि का बाद रिटरंन का साथ लवटावल जाई.\nगर्भवती छात्रा के हाजिरी कम होखे के छूट दिहल गइल\nदिल्ली लॉ फैकल्टी के दू गो विवाहित छात्रा के इम्तिहान देबे से रोक दिहल गइल काहे कि ओह लोग के हाजिरि कम रहे. ऊ लोग अदालत में मुकदमा कर दिहल जहाँ दिल्ली के अदालत विश्वविद्यालय आ बार काउन्सिल के कहलसि कि एह मामिला में सहानुभूति का साथ फैसला लिहल जाव. जमाना बदल रहल बा. सुप्रीम कोर्ट बिना बियहले साथे रहे के जायज ठहरा चुकल बा आ शादी के पहिले के यौन संबंधो. एहसे अगर छात्रा गर्भवती हो जात बिया त ओकरा हाजिरी में छूट मिलही के चाहीं. अदालत साथही कुछ दोसरा छात्रन के अरजी ई कह के नकार दिहलस कि बिना हाजिर रहले पढ़ाई ना कइल जा सके.\nनक्सल समस्या पर प्रधानमंत्री आ मुख्यमंत्रियन के बइठक\nप्रधानमंत्री मनमोहन सिंह आजु नक्सल प्रभावित सात गो राज्यन के मुख्यमंत्रियन का साथ विचार विमर्श कर रहल बाड़े. दिल्ली में हो रहल एह बइठका में उनका साथे बिहार, उड़ीसा, छत्तीसगढ़, महाराष्ट्र, आ आंध्रप्रदेश के मुख्यमंत्री, पश्चिम बंगाल से उनकर प्रतिनिधि, आ झारखण्ड राष्ट्रपति शासने में बा, शामिल बाड़े. आजु तय कइल जाई कि एह उग्र विचारधारा से निबटे के तौर तरीका का रही.\nफेर से अपना धर्म में लवटलें ११६ गो हिन्दू परिवार\nसमाज के उपेक्षा झेलत फिरोजाबाद के ११६ गो वाल्मीकि परिवार ईसाई बन गइल रहलें. ओह लोग के समुझा बुझा के धर्म जागरण मंच वापिस हिन्दु धर्म अपनावे के मना लिहलस आ तकरीबन साढ़े पाँच सौ लोग हिन्दू धर्म में वापिस हो लिहल. एह खातिर हवन यज्ञ आयोजित करावल गइल जवना में विधि विधान से ओह लोग के हिन्दू बनावल गइल.\nहॉकी इण्डिया के भारत सरकार से अनापत्ति प्रमाण पत्र मिल गइल बा आ अब ऊ आपन आन्तरिक चुनाव करवा सकेले. दिल्ली हाई कोर्ट के फैसला से केपीएस गिल वाला भारतीय हाकी महासंघ के बहाल कइला का बाद सरकार हाकी इण्डिया के आपन चुनाव करावे से रोक दिहले रहुवे.\nखेल मंत्रालय इण्डियन ओलम्पिक एसोसिएशन के जल्दी से आपन पूरा प्रस्ताव पेश करे के कहले बिया जवना का बादे विचार करके सरकार ओकरा के साल २०१९ के एशियाई खेलन के मेजबानी करे के प्रस्ताव राखे के अनुमति दीहि.\nअबही दिल्ली में होखे वाला कामनवेल्थ खेलन के स्टेडियम तइयार नइखी भइली सँ जवना चलते देश के खिलाड़ियन के अपना देश में ई प्रतियोगिता करवला के फायदा ना उठा पइहें.


गजल – Anjoria\nजुलाई 25, 2010 कविता, भोजपुरी\nकम में गुजर-बसर रखिहऽ!\nघर के अपना, घर रखिहऽ!\nमुश्किल-दिन जब भी आवे\nदिल पर तूँ पाथर रखिहऽ.\nजब नफरत उफने सोझा\nतूँ ढाई आखर रखिहऽ.\nआपन बनि के जे आवे\nसब पर खास नजर रखिहऽ.\nदर्द न छलके ओठन पर\nहियरा के भीतर रखिहऽ.\nएह करिखाइल नगरी में\nदामन तूँ ऊजर रखिहऽ.\n5 thoughts on “गजल”\nजुलाई 29, 2010 को 6:45 अपराह्न पर\n“घर के अपना, घर रखिहऽ!”-एगो अनुभवी आ सधल बात.जीवन के असली मर्म आ गइल बा एमें.एसे सबसे दमदार शेर लागल.\nजुलाई 26, 2010 को 5:56 अपराह्न पर\nई रचना पढ़ि के बस मन से इहे निकलत बा कि- “का बात…का बात….का बात….”\nGanesh Jee "Bagi" कहते हैं:\nजुलाई 26, 2010 को 3:48 अपराह्न पर\nछोट बहर मे ग़ज़ल कहल तनी टेढ़ काम होला साथ मे काफिया आउर रदिफ़ के साथ पूरा न्याय कईल ए ग़ज़ल के नूर मे चार चाँद लगावत बा , बहुत ही निमन ग़ज़ल रौवा कहले बानी , हमार बधाई स्वीकार करी, धन्यवाद ,\nजुलाई 26, 2010 को 12:12 अपराह्न पर\nbahut nik gazal…\nbhojpuri ke mahan sewak adarniya dr.ashok dwivedi ji ke ee rachana bahut sundar…..\ngadh aur padh dunu khal ke rachnakar …. ke\nजुलाई 26, 2010 को 10:58 पूर्वाह्न पर\nई पंक्ति दिल के छू गइल. जिनगी के सभ दर्शन एह पंक्ति में समा गइल बा. अशोक जी, हमार नमस्कार स्वीकार करीं.